text:
Bamwe mu baturage biganjemo abasheshakanguhe bo mu kagari ka Gakomeye mu murenge wa Mareba y’akarere ka Bugesera twasanze mu isantire yitiriwe iy’ubugande bavugako mu mabyiruka yabo umuco wo kuvumba wari mwiza avuga ko ku gihe cyabo bavumbaga uwabaga wenze yasurwaga n’abaturanyi akabazimanira Icyakora uko iminsi igenda indi ikaza kuvumba ngo bigenda bicika abasaza n’abakecuru b’aha i Bugande bamwe bati ibivumbwa ntabyo abandi bati ni urukundo rwakonje kuko ngo n’uwenze cyangwa uwasuwe (...)
Umuco
Bamwe mu baturage biganjemo abasheshakanguhe bo mu kagari ka Gakomeye mu murenge wa Mareba y’akarere ka Bugesera twasanze mu isantire yitiriwe iy’ubugande bavugako mu mabyiruka yabo umuco wo kuvumba wari mwiza avuga ko ku gihe cyabo bavumbaga uwabaga wenze yasurwaga n’abaturanyi akabazimanira Icyakora uko iminsi igenda indi ikaza kuvumba ngo bigenda bicika abasaza n’abakecuru b’aha i Bugande bamwe bati ibivumbwa ntabyo abandi bati ni urukundo rwakonje kuko ngo n’uwenze cyangwa uwasuwe (...)
Ubwo kuri uyu wa gatatu tariki 21 Gashyantare ku isi hose hizihizwaga umunsi mpuzamahanga w’ururimi Kavukire, mu Rwanda uyu munsi wizihirijwe I Rubavu, aho bamwe mu bongeye gutungwa agatoki nk’abari ku isonga ryo gutokoza ikinyarwanda cy’umwimerere ari abayobozi nk’uko umuyobozi w’intara y’uburengerazuba MUNYANTWARI Alphonse yabigarutseho agaragaza ko bidakwiye. Mu butumwa bwe umuyobozi w’inteko nyarwanda y’ururimi n’umuco Prof. NIYOMUGABO Cyprien ashingiye ku kuba abahanga baragaragaje ko (...)
Raporo y’ishami ry’umuryango w’abibumbye ryita ku burezi, ubumenyi n’umuco(UNESCO) igaragaza ko ikinyarwanda kiri mu ndimi 6000 zishobora kuzimira muri iki kinyejana cya 21 niba nta gikozwe. Usibye imivugire y’ururirmi rw’Ikinyarwanda kuri benshi ngo isigaye itanoze bitewe n’impamvu zinyuranye nkuko bamwe mu Banyarwanda babibona. Bamwe bavuga ko no muri serivisi zitandukanye haba mu nzego za leta ndetse n’abikorera ngo bigoye kubona ahakoreshwa uru rurimi. Umwe muri aba baturage yagize ati (...)
Mu gace k’amajyaruguru ashyira uburengerazuba bw’u Rwanda,bagiraga umuco wo gusubiriza amaguru abandi bita gusubya amaguru aho umugeni wabaga yaraye ashyingiwe bwacyaga asubira iwabo bakamuha impamba ajyana iwe ndetse bikaba byanarenga ubugira kabiri agenda agaruka, icyakora ngo kuri ntibikibaho cyane. Kuba hari imiryango yaturukaga kure ije gutaha ubukwe kubera uburebure bw’urugendo ikaba yahagera ubukwe bwararangiye ibi byatumaga intwererano bari bazaniye umugeni zishyikirizwa aho (...)


c: text/html

text:
Abo muri iryo torero na bamwe mu bashumba barihagarariye babwiye RBA ko imwe mu mitungo yagiye igurishwa bitanyuze mu nteko rusange .
Umwe mu bakirisitu yagize ati “ Hari ikigo cy’amashuri cya Ndobogo bagurishije rwihishwa; hari urusengero rwa Kabaya narwo bagurishije rwihishwa rufite agaciro ka miliyoni zirindwi z’amafaranga y’ u Rwanda; hari urusengero rwa Ndobogo narwo bagurishije mu ibanga rufite agaciro ka miliyoni eshatu; banagurishije kandi ibikoresho by’ivuriro twari twarohererejwe n’Abanyamerika, twateganyaga kubakamo ivuriro hano i Batsinda nabyo babigurisha rwihishwa.”
Undi yagize ati “ Twanageragezaga kuhagera ngo tubabaze tukabizira.”
Umuvugizi w’iryo torero Rev. Sekamonyo Fidèle ushyirwa mu majwi ko ari we wagurishije iyi mitungo n’ushinzwe akanama nkemurampaka, bavuga ko bishingiye ku makimbirane yabaciyemo ibice, avuga ko imitungo yagurishijwe ku bwumvikane bw’inama rusange zateranye kugira ngo amafaranga akoreshwe mu bikenewe.
Yagize ati “ Aho tukahatanga tukagura aho abayoboke babaga batagira urusengero, baduhaye miliyoni 1.8 turagenda tugura urusengero i Kayove rwari rufite abayoboke nka 200, turasinyisha n’ibyangombwa byose by’itorero. Tubikora twagiye inama, urumva sinabikora nshinzwe itorero, nakigurisha ni inde wakigura? Yabyizezwa n’iki ? N’imodoka ngendamo ni iy’itorero, nayigurisha nte?”
Ibyo bibazo byatangiye kumvikana mu itorero mu 2012, umwaka ushize, ni bwo babigejeje mu nkiko, biteganyijwe ko kuwa 17 Mutarama 2018 Urukiko rwisumbuye rwa Gasabo ruburanisha ikirego kuri iyo mitungo bivugwa ko yagurishijwe mu buryo bw’uburiganya.

robotstxt: allowed

filter: keep


text:
Mu gihe Ikigo cy’Igihugu gishinzwe amazi n’isukura, WASAC, kivuga ko mu myaka 2 iri imbere ni ukuvuga mu cyerekezo 2020 Abanyarwanda bazaba bagerwaho n’amazi meza bazagera ku 100%; hari abaturage bo mu karere ka Ruhango bavuga ko bakivoma amazi y’ umugezi wa Nyabarongo baba bashaka amazi meza bakawambuka bakajya kuyakura mu karere ka Karongi na bwo ariko bagakora urugendo rurerure.
Ubuyobozi bw’ akarere ka Ruhango buvuga ko muri rusange aka karere nta mazi meza ahagije kagira ariko bukora ndetse bwiteguye gukora uko bushoboye kose kugira ngo mu gihe iki kibazo kitarakemuka mu buryo burambye aba baturage ntibazongere kuvoma amazi y’ umugezi wa Nyabarongo cyangwa se ngo bawambuke bagiye kuyashaka mu karere ka Karongo gahana imbibi n’ aka.
Mu mwaka ushize wa 2017, Ikigo cy’Igihugu gishinzwe amazi n’isukura, WASAC cyavugaga ko Abanyarwanda bari bafite amazi meza muri metero 500 mu byaro na metero 200 mu mijyi bari bageze kuri 84.8%.
Mu mijyi honyine bakaba bararengaga 90% mu gihe mu byaro bari 84%.
Ni mu gihe mu myaka 16 ishize ngo aba bose bari kuri 50%.


text:
Ibibazo by’urudaca bikunze kuvugwa muri FERWAFA, iyi ntumwa ya rubanda yabikomojeho ubwo Minisiteri y’Umuco na Siporo (MINISPOC) n’ibigo biyishamikiyeho, byagiranaga ibiganiro n’iyi komisiyo ku mbanzirizamushinga y’ingengo y’imari ya 2018/19.
Ikibazo cya FERWAFA cyaje ku musozo w’ibyo biganiro, aho Depite Mukayuhi yabajije imiterere y’ibibazo byo muri FERWAFA ndetse niba bizanagera aho bigatungana.
Amwenyura, yagize ati “Ikintu cyitwa Ferwafa mwatubabariye mukatubwira ni ikintu kizatungana? Ni ikintu cyatunaniye nk’Abanyarwanda kandi ubundi nta kintu tujya twemera ko cyatunanira? Kimeze gite? Cyarakemutese cyangwa bimeze gute? Mukibona gute, kizarangira gute? Kandi ntekereza ko kidindiza n’ibintu.”
Minisitiri Uwacu yabanje gusobanura icyo FERWAFA ari cyo ndetse n’imiterere yayo nk’Ishyirahamwe ry’Umupira w’Amaguru mu Rwanda; ashimangira ko ari umufatanyabikorwa wa minisiteri ayobora.
Yagize ati “FERWAFA ni Ishyirahamwe ry’Umupira w’Amaguru mu Rwanda. Ni Umuryango utari uwa leta wiyandikishije uhabwa ibyangombwa mu nzego z’ubuyobozi, wiha intego n’ibyo biyemeje gukora, mu mikorere yayo ukaba ari umufatanyabikorwa wa MINISPOC.”
Yunzemo ati “Biragoye rero kuvuga ngo ikintu cyitwa FERWAFA kuko icya mbere ni ishyirahamwe, icya kabiri rigizwe n’abanyamuryango benshi kugira ngo ibe federasiyo yemewe yandikwa, igira amakipe ayigize, icyo bahuriraho gikomeye ni uko bose mu ntego zabo harimo guteza imbere umupira w’amaguru mu Rwanda.”
Nk’indi miryango yose, amashyirahamwe cyangwa amakoperative ngo hari igihe hazamo ibibazo abantu bakabikemura, aho wenda usanga hari igihe abantu bumva ko ibihari ari urwego rwakabaye rubikemura kandi bisaba imbaraga za buri wese.
Ati “Sinzi niba wenda icyo abantu barambiwe ari uko umupira w’amaguru wacu udatera imbere, kugira ngo utere imbere FERWAFA ibifitemo uruhare, minisiteri ifitemo uruhare, ari amashuri afitemo uruhare, ababyeyi bafitemo uruhare, abantu ku giti cyabo, ni uguteza imbere muri rusange siporo.”
Uwacu yakomeje avuga ko icyo FERWAFA ikwiye gukora ari ugufasha kugira ngo ibijyanye na tekiniki bikenewe biboneke, habeho ubumenyi, ashimangira ko ari intego ihuriweho na benshi kugira ngo umupira w’amaguru utere imbere.
Ku bijyanye n’ibibazo bikunze kuvugwa muri iri shyirahamwe, uyu muyobozi ntiyeruye ngo avuge imiterere yabyo, gusa yashimangiye ko hari abayobozi bashya baherutse gutorwa, ndetse ko abafitiye icyizere ko hari icyo bazakora kigaragara.
Yagize ati “Hari impinduka zabaye vuba aha ku bijyanye n’ubuyobozi kuko manda y’abayoboraga yararangiye, hatorwa abandi bayobozi bashya, ntekereza ko na bo baza kwiyamamaza kugira ngo bajye mu buyobozi hari icyo bumvaga bazatanga nk’umusanzu bafatanyije n’abo basanze, kimwe muri byo ni ukugira ngo umupira w’amaguru mu Rwanda utere imbere ariko wenda n’ibitaragiye bitungana yaba ari mu isura yaba itarabaye nziza cyangwa itarafashije aho yari ikenewe babivugurure.”
“Twebwe nka minisiteri twishimiye ikipe nshya yajemo tuyizeza ubufatanye kandi koko tuzafatanya, hanyuma ku rundi ruhande ibyaba bidatunganye byaba bigize icyaha, iyo umuntu ari mu ishyirahamwe agakora icyaha nta budahangarwa aba afite, hari urwego rushinzwe kugenzura imiryango itari iya leta kugira ngo harebwe uburyo ibyo abantu biyemeje babikora numva ari ho twabirebera.”
MINISPOC ivuga ko yatangiye imikoranire mishya n’amashyirahamwe y’imikino mu Rwanda kugira ngo intego yo kugira siporo ifitiye igihugu akamaro ibashe kugerwaho uko bikwiye.


text:
Nanjye ndabasaba inama. Umu x wanjye yahoraga ansaba ko turyamana nkanga. Yaje kumbeshya ko mushiki we arwaye njya kumureba baranyakira ampa fanta imwe mpita nta ubwenge.
Nanjye ndabasaba inama. Umu x wanjye yahoraga ansaba ko turyamana nkanga. Yaje kumbeshya ko mushiki we arwaye njya kumureba baranyakira ampa fanta imwe mpita nta ubwenge.
Ibyakurikiye murabyumva yanteye inda ngeze muri mu mwaka wa gatandatu secondaire mpita ndivamo.
Narabimubwiye arambwira ngo niwongera kumpamagara uzabona ibibazo. Mu rugo barantesheje mbaho nabi kugeza iki gihe sinzi niba narabyaye cg yaravuyemo.
Na papa nawe ari kumbwira ngo ninjye kumwereka umwana kandi agize amezi 3 avutse duherukana mfite inda y’ukwezi kumwe . Mungire inama ni ukuri njyeyo? Cyangwa mbyihorere ?


text:
Dusobanukirwe indwara ya malariya
Ishami ry’Umuryango w’Abibumbye Ryita ku Buzima, ryagaragaje ko mu mwaka wa 2013, abantu barenga miriyoni 198 barwaye indwara ya malariya, ikaba yarahitanye abagera ku 584.000. Abarenga 80 ku ijana mu bahitanywe na yo, ni abana bari munsi y’imyaka itanu. Iyo ndwara yibasira abantu bo mu bihugu bibarirwa mu ijana byo hirya no hino ku isi. Abandi bagera kuri miriyari 3 na miriyoni 200 bashobora kuzayirwara.
1 MALARIYA NI IKI?
Malariya ni indwara iterwa n’agakoko gakwirakwizwa n’imibu. Ibimenyetso biranga umurwayi wa malariya ni uguhinda umuriro, gutengurwa, kubira ibyuya, kurwara umutwe, kugira iseseme no kuruka. Ibyo bimenyetso bishobora kugaragara nyuma y’iminsi ibiri cyangwa itatu bitewe n’igihe umuntu yafatiwe cyangwa ubwoko bw’agakoko kinjiye mu mubiri we.
2 MALARIYA YANDURA ITE?
Malariya iterwa n’agakoko ko mu bwoko bwa plasimodiyumu gakurira mu mibu y’ingore yitwa anofele.
Utwo dukoko tw’indiririzi twinjira mu ngirabuzimafatizo zo mu mwijima w’umuntu, tugatangira kororoka.
Iyo ingirabuzimafatizo zangiritse zisohora utundi dukoko two muri ubwo bwoko, tukajya mu nsoro zitukura, maze tugakomeza kororoka.
Insoro zitukura zangiritse na zo zisohora utundi dukoko tugakwirakwira mu zindi nsoro zitukura.
Insoro zitukura zimaze kwangirika na zo zikomeza kohereza utundi dukoko mu zindi, bityo byityo. Iyo insoro zitukura zangiritse, umurwayi atangira kugaragaza ibimenyetso.
3 UKO WAKWIRINDA MALARIYA
Mu gihe uba mu gace kabamo malariya . . .
Ujye uryama mu nzitiramubu
iteye umuti.
idacitse.
kandi uyicengeze neza munsi ya matora.
-
Ujye utera umuti mu nzu.
Niba bishoboka, ujye ushyira utuyunguruzo mu nzugi no mu madirishya kugira ngo imibu itinjira, kandi ucane vantilateri n’ibyuma bitanga imbeho n’ubushyuhe kugira ngo wirukane imibu.
Ujye wambara imyenda y’amabara akeye kandi wikwize.
Ujye utema ibihuru biri hafi y’urugo kandi ukureho ibizenga by’amazi kuko ari byo ndiri y’imibu.
Niba ufashwe na malariya ihutire kujya kwa muganga
Mu gihe uteganya kujya mu gace kabamo malariya . . .
Mbere yo kujyayo, jya ubanza ubaze uko hameze. Udukoko dutera malariya two mu gace kamwe dushobora kuba dutandukanye n’utw’ahandi, kandi imiti ikoreshwa mu gace kamwe ishobora kudakora ahandi. Nanone ushobora kugisha inama muganga.
Mu gihe uzaba uri muri ako gace, uzakurikize inama tumaze kuvuga zireba abantu baba mu duce tubamo malariya.
Nufatwa uzihutire kujya kwa muganga. Wibuke ko ibimenyetso by’iyo ndwara bishobora no kugaragara hagati y’icyumweru kimwe n’ibyumweru bine nyuma yo kwandura.


text:
Umuyobozi Mukuru w’Ikigo gishinzwe imicungire n’imikoreshereze y’ubutaka, Mukamana Esperance, yatangaje ko izi serivisi nshya zigomba gutangirana n’ukwezi kwa Gicurasi, nyuma y’uko bumaze igihe bugeragezwa ndetse bikaba byaragaragaye ko butanga umusaruro.
Mu itangazo yashyize ahagaragara, Umuyobozi Mukuru w’Ikigo gishinzwe imicungire n’imikoreshereze y’ubutaka, yavuze ko dosiye yose isaba ihererekanya ry’ubutaka bitakiri ngombwa ko abashinzwe imicungire y’ubutaka mu mirenge bazijyana ku karere kuko bazishyira ahabugenewe ku rubuga Irembo zigahita zigera mu Ikoranabuhanga ribika amakuru y’Ubutaka.
Yakomeje agira ati “Bityo kuva ku itariki ya 01/05/2018 nta madosiye asaba ihererekanya ry’uburenganzira ku butaka rishingiye ku bugure azongera kwakirwa ku karere ahubwo azajya akorerwa ku murenge, ibyangombwa nibimara kuboneka byoherezwe ku murenge bishyikirizwe ba nyirabyo.”
Yasabye ko nk’imirenge ifite ibibazo byihariye byo kutagira amashanyarazi cyangwa internet, yitabwaho vuba kugira ngo ibyo bibazo bikemuke.
Biteganywa ko muri ubu buryo, guhererekanya icyangombwa cy’ubutaka gikozwe ku bugure ku bushake bitazongera kurenza iminsi irindwi bitararangira, ku giciro gisanzwe cy’ibibhumbi 30 Frw.
Ikigo gishinzwe imicungire n’imikoreshereze y’ubutaka kizajya gisuzuma ubusabe bw’abashaka guhererekanya ubutaka binyuze mu Irembo, hakorwe isuzumwa rishoboka ku buryo igisubizo kizajya kiba cyabonetse bitarenze iminsi irindwi.


text:
Kuri uyu wa gatatu tariki ya 7 Gashyantare 2018 Mu murenge wa Muyira, Akagali ka GATI,
Umudugudu wa Rwabihanga habereye umuhango wo gutangiza icyumweru cya Girinka-Munyarwanda (Girinka Week) ku rwego rw'Akarere ka Nyanza.
Ibirori byo kwizihiza icyumweru cya Girinka bikaba byitabiriwe n'Umuyobozi w'Akarere wungirije ushinzwe ubukungu, bwana KAJYAMBERE Patrick wari umushyitsi mukuru, Uhagarariye RAB, bwana Murenzi J. Bosco, uhagarariye umushinga wa SEND A COW RWANDA, bwana Ndayambaje Eugène,
Umunyamabanga Nshingwabikorwa w'umurenge n'abandi bayobozi batandukanye.
Ibirori kandi byitabiriwe n'abaturage b'umurenge wa Muyira Cyane cyane abo mu midugudu ya Rwabihanga, Kimfizi, Buhaza, Ruyenzi na Kinyoni yo mu kagari ka Gati.
Insanganyamatsiko y'icyumweru cya Girinka iragira iti:"Duteze imbere gahunda ya Girinka twihutisha intego zayo, dusigasira ibyagezweho"
Ibirori byaranzwe n'ubutumwa bw'abayobozi batandukanye, imbyino, imivugo, amazina y'inka,...
Muri uyu muhango kandi inka 21 zari zaratanzwe n'umushinga Send a Cow Rwanda zituwe abandi bagenerwabikorwa ba Girinka Munyarwanda.
Hituwe kandi ihene 48 nazo mu zari zaratanzwe n'uwo mushinga.
Mu butumwa yatanze n'Umuyobozi w'Akarere wungirije ushinzwe ubukungu yashimiye abaturage borojwe inka bakazifata neza kugeza aho bituye bagenzi babo inyana nziza zitaweho kuburyo bushimishije. Yashimiye kandi umushinga Send a Cow Rwanda ku matungo wahaye abaturage mu rwego rwo guhindura imibereho yabo ubu bakaba bafite imibereho myiza.
Yasabye abaturage gushimira Nyakubahwa Perezida wa Repubulika wabahaye inka zatumye bagira ubuzima bwiza maze mu rwego rwo kumwitura bakajya bitura bagenzi babo. Yasabye abituwe inka kuzifata neza, mu rwego rwo gusigasira igihango bagiranye na Nyakubahwa Perezida wa Repubulika nabo bakazitura abandi.
Yongeyeho kandi ko Inka bahawe zigomba kubafasha kwikura mu bukene bakirinda kuzazimya igicaniro.
Nyuma yo gutombora inka, abaturage beretswe inka batomboye maze aborozi bafashe inka zabo neza bahabwa ibyemezo by'ishimwe(Certificates), umunyu, umuti wica uburondwe n'ibinini 2 by'inzoka kuri buri muntu wituwe, hatangwa n'amapombo 4 yo kuhagira inka.
Hanagarutswe kandi ku bindi bikorwa biteganyijwe gukorwa muri iki cyumweru birimo :Gukingira, gutera intanga, kubarura inyana zavutse ku ntanga zikeneye kwambikwa amaherena, kubarura abapfushishe inka bagomba gushumbushwa no kubarura inyana zose zigomba kwiturwa.
Ibirori byasojwe n'ubusabane .


text:
Minisiteri y’Ubuzima mu Rwanda igaragaza ko hagikenewe umubare munini w’abize iby’ububyaza ndetse n’ubuforomo, nyamara bigaragara ko bikiri ikibazo kuko nk’uko ushinzwe ibiro bishinzwe kwandika abanyeshuri, imyigishirize na gahunda z’amasomo mu Ishuri Rikuru ry’Ubuvuzi rya Kigali abivuga, abanyeshuri biga iby’ubuzima ntabwo bakunda ishami ry’ububyaza ati: "usanga ari ryo shami rifite abanyeshuri bake, ugereranije n’andi mashami.”
Mu kiganiro yagiranye n’ikinyamkuru Izuba Rirashe kuri uyu wa 28 Gicurasi 2010, Prof Sabimana, yavuze ko KHI ifite amashami 10 ku masomo ahatangirwa harimo ubuzima bwo mu mutwe, ubuforomo, ububyaza, ubuvuzi bukoresha amafoto “radiography”, ubugororangingo, isuku rusange “environmental health”, ubuvuzi bw’amenyo, ubuvuzi bw’amaso, Laboratwari no gutera ibinya.
Muri ayo mashami, akunzwe kurusha ayandi muri KHI ni ishami rya Laboratwari “Laboratoire”, gutera ibinya, kuvura amenyo n’ubuforomo rusange, Sabimana ati :“ayo mashami arangizamo abanyeshuri benshi.”
Iki kinyamakuru cyavuganye n’umwe mu banyeshuri ba KHI utifuje ko izina rye ritangazwa mu kinyamakuru, akaba yiga iby’ububyaza, avuga ko impamvu abantu badakunze kwiga ububyaza, usanga ari akazi kagorana kandi kadatanga ikiruhuko, ati: “umubyaza aba afite ubuzima bw’umwana n’umubyeyi mu ntoki, bigatuma iyo ari mu kazi nta kindi abasha gutekereza, kandi ugasanga umushahara we usa n’uwa mugenzi we wakurikiranye amasomo atuma agira umutuzo mu kazi.”
Iki kinyamakuru cyamubajije impamvu we yahisemo kwiga ububyaza, ati “jye ndabikunda kandi isi ntigomba kuburamo abantu bitangira abandi.”
Uyu munyeshuri avuga ko abanyeshuri biga iby’ubuzima bari bakwiye gutekereza ko kwiga amashami nk’ayo asaba ubwitange ari ngombwa kuko usanga ababyaza bakiri bake kandi n’ubwo higishwa kuboneza imbyaro ngo abantu bakaba batazabivaho, ati: “ abakibyara bakeneye ababarengera mu rwego rwo gufasha igihugu kugera ku ntego cyihaye yo kugabanya impfu z’abana n’ababyeyi.”
Mpinganzima Yvonne


text:
Menya itandukaniro hagati ya macaroni na spaghetti
Ku bantu bamwe cyangwa benshi usanga habaho kwitiranya macaroni na spaghetti. Nubwo byose ari ibiribwa bikomoka mu ngano ziba zakozwemo igipondo nuko zigatunganywa binyuze mu ruganda, ariko ku rundi ruhande ni ibintu bibiri bitandukanye ugendeye kuko biba biteye.
Ubusanzwe icyo gipondo nicyo cyitwa pasta mu ndimi z’amahanga noneho ibitunganywamo bikaza ku mazina atandukanye nkuko habaho amandazi cyangwa imigati bitandukanye nyamara byakozwe mu gipondo kimwe.
Macaroni na spaghetti bitandukaniye hehe
-
Macaroni
Inkuru ishobora kuba mpamo cyangwa mpimbano ivuga ko umugabo Marco Polo wari mukerarugendo ubwo yavaga mu rugendo yamazemo imyaka 24 yaje kwereka abaturage ba Venice ibintu binyuranye yavanye mu Butariyani. Kimwe muri byo ni Macaroni. Ubusanzwe amakaroni aba ari magufi, kandi mo imbere harimo umwenge. Akenshi ni hagati ya 8cm na 12cm mu burebure uko macaroni iba ireshya kandi iba ibyibushye. Zishobora kuboneka zirambuye cyangwa zimeze nk’izihotaguye ndetse hari n’iziba zikoze nk’inyuguti ya C.
-
Spaghetti
Spaghetti nazo zikomoka mu Butariyani. Zo zirangwa no kuba ari udukoni tunanutse cyane kandi zo nta kenge kabamo imbere. Usanga ari zo abantu benshi bakunze kwita macaroni ku bwo kwibeshya cyangwa se kubyitiranya. Gusa kuri ubu ushobora kubona na spaghetti ngufi nubwo ubusanzwe ziba zifite nka 40cm z’uburebure ari nayo mpamvu usanga akenshi bamwe mbere yo kuziteka babanza bakazivunagura.
Niba nawe wajyaga ugirango ni ikintu kimwe mu mazina atandukanye noneho ubu usobanukiwe ko nubwo bikorwa mu bintu bimwe, bikagira intungamubiri zimwe ariko ari ibintu bibiri bitandukanye urebeye ku buryo biteye.


text:
Igisubizo: Wizeye ko wahawe ubugingo buhoraho kandi ko uzajya mu Ijuru numara gupfa? Imana irashaka ko ubyizera! Bibiliya iravuga ngo: “Ibyo ndabibandikiye mwebwe abizeye izina ry’Umwana w’Imana, kugira ngo mumenye yuko mufite ubugingo buhoraho” (1 Yohana 5:13). Tuvuge ko muri aka kanya uhagaze imbere y’Imana, maze irakubaza iti: “Kuki ngomba kukureka ngo winjire mu Ijuru?” Wasubiza iki? Ntabwo ushobora kubona icyo usubiza. Icyo ugomba kumenya ni uko Imana idukunda kandi ko yadushyize imbere inzira dushobora kumenya neza, aho tuzaba iteka ryose. Bibiliya itanga igisubizo muri ubu buryo: “Kubera ko Imana yakunze abari mu isi cyane, byatumye Itanga Umwana Wayo w’Ikinege, kugira ngo umwizera wese atarimbuka, ahubwo ahabwe ubugingo buhoraho” (Yohana 3:16).
Mbere na mbere tugomba gusobanukirwa ikibazo kitubuza kuzajya mu Ijuru. Ikibazo ni iki – kamere yacu y’ibyaha itubuza gusabana n’Imana. Turi abanyabyaha kubera kamere yacu no guhitamo kwacu. “Kuko bose bakoze ibyaha, ntibashyikira ubwiza bw’Imana” (Abaroma 6:23). Nti dushobora kwiha agakiza. “Mwakijijwe n’ubuntu ku bwo kwzera, ntibyavuye kuri mwe– ahubwo ni impano y’Imana. Ntibyavuye ku mirimo yanyu kugira ngo hatagira umuntu wirarira” (Abefeso 2:8-9). Twese dukwiriye igihano cyo gupfa no kujya mu muriro utazima. “Kuko ibihembo by’ibyaha ari urupfu” (Abaroma 6:23).
Imana irera, irakiranuka kandi igomba guhana icyaha, ariko kubera urukundo idukunda, yababariye ibyaha byacu. Yesu yaravuze ati: “Ninjye nzira n’ukuri n’ubugingo. Nta wujya kwa Data ntamujyanye” (Yohana 14:6). Yesu yiciwe ku musaraba ku bwacu: “Kuko na Kristo yababarijwe ibyaha by’abantu rimwe, umukiranutsi ababarizwa abakiranirwa, kugira ngo atuyobore ku Mana” (1 Petero 3:18). Yesu yazutse mu bapfuye: “Yatangiwe ibicumuro byacu kandi azurirwa kugira ngo dutsindishirizwe” (Abaroma 4:25).
Dusubiye rero ku kibazo cya mbere– “Nshobora kwizera gute ko nzajya mu Ijuru nimara gupfa?” Dore igisubizo– izere Umwami Yesu Kristo, urakira (Ibyakozwe n’Intumwa 16:31). “Icyakora abamwemeye bose, bakizera Izina Rye, yabahaye ubushobozi bwo kwitwa abana b’Imana” (Yohana 1:12). Ushobora guhabwa ubugingo buhoraho nk’impano y’UBUNTU. “Iyi mpano y’Imana ni ubugingo buhoraho muri Kristo Yesu Umwami wacu” (Abaroma 6:23). Uyu munsi, birashoboka ko waba uri mu buzima bwnshi kandi bwuzuye. Yesu yaravuze ati: “Ariko njyeweho nazanywe no kugira ngo zibone ubugingo, ndetse ngo zibone bwinshi” (Yohana 10:10). Ushobora kuzabana na Yesu ubuziraherezo mu Ijuru, kuko yabisezeranye: “Kandi ubwo ngiye kubategurira ahanyu, nzagaruka mbajyane iwanjye, ngo aho ndi namwe muzabeyo” (Yohana 14:3).
Niba wifuza kwakira Yesu Kristo nk’Umukiza wawe ndetse no guhabwa imbabazi z’Imana, dore isengesho ushobora kuvuga. Kandi kuvuga iri sengesho cyangwa irindi iryo ari ryo ryose, siryo rizaguhesha agakiza. Kwizera Yesu Kristo, ni byo byonyine bishobora kuguhesha imbabazi z’ibyaha byawe. Iri sengesho ni uburyo bworoshye bwo kugaragariza Imana ko uyizera kandi ko uyishimira kuba yarakugiriye imbabazi. "Mana, nzi neza ko nagucumuyeho none nkwiriye kwirengera igihano. Ariko Yesu Kristo yemeye guhabwa igihano nari nkwiriye, kugira ngo nimwizera nshobore kubabarirwa. Ndakwizeye umpe agakiza. Urakoze k’ubw’Ubuntu n’imbabazi zawe bitangaje! Amina!"
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Nshobora kwizera gute ko nzajya mu Ijuru nimara gupfa?
Igisubizo: Wizeye ko wahawe ubugingo buhoraho kandi ko uzajya mu Ijuru numara gupfa? Imana irashaka ko ubyizera! Bibiliya iravuga ngo: “Ibyo ndabibandikiye mwebwe abizeye izina ry’Umwana w’Imana, kugira ngo mumenye yuko mufite ubugingo buhoraho” (1 Yohana 5:13). Tuvuge ko muri aka kanya uhagaze imbere y’Imana, maze irakubaza iti: “Kuki ngomba kukureka ngo winjire mu Ijuru?” Wasubiza iki? Ntabwo ushobora kubona icyo usubiza. Icyo ugomba kumenya ni uko Imana idukunda kandi ko yadushyize imbere inzira dushobora kumenya neza, aho tuzaba iteka ryose. Bibiliya itanga igisubizo muri ubu buryo: “Kubera ko Imana yakunze abari mu isi cyane, byatumye Itanga Umwana Wayo w’Ikinege, kugira ngo umwizera wese atarimbuka, ahubwo ahabwe ubugingo buhoraho” (Yohana 3:16).


text:
Urwenya:“Naranyereye Ndagwa”
“Naranyereye Ndagwa”
Mu gihe cyashize, muri segiteri imwe yo mu giturage hari hubatse Paruwasi, hakaba Padiri mukuru wangaga icyaha cy’ ubusambanyi cyane ku buryo uwajyaga kucyicuza muri penetensiya byabaga ngombwa ko atongana na Padiri, kandi muri ako gace hari ubusambanyi bukabije.
Abakiristu bamaze kubona ko Padiri wabo atihanganira icyo cyaha, biga umutwe wo guhindura inyito yacyo, bajya mu ntebe ya penetensiya aho kubwira padiri ko basambanye, bakamubwira ngo baranyereye baragwa.
Umupadiri amaze kubona ko kunyerera ukagwa byabaye ikibazo gikomeye, yibaza uko byazagabanuka biramushobera ni uko yigira inama yo kuzabivugana na konseye w’ iyo segiteri.
Umunsi umwe yitemberera mu gasantere ahura na konseye, niko kumubwira n’ akababaro kenshi ati : “Rwose konseye ko abaturage bawe bashize banyerera bakagwa, wamfashije ugakora iyi mihanda ko wenda ubunyereri bwagabanuka abaturage bawe ari nabo bakiristu banjye ntibazongere kunyerera”.
Konseye hamwe n’ abo bari kumwe bari bazi icyo kunyerera ukagwa bisobanuye baraseka cyane. Ni uko Padiri arababara cyane yumva ko konseye nta gaciro abihaye kuko abisetse. Niko kuvuga ababaye ati : ”Nyamara Konseye n’ ubwo ubiseka birakomeye kuko n’ umugore wawe amaze kunyerera akagwa inshuro eshatu zose”, arongera ati : ”Ubwo urumva ko ikindi gihe uretse kugwa azanavunika”. Konseye n’ abo bari kumwe barumirwa kuko batibazaga ko uwo mugore we asambana nako anyerera akagwa.http://facebook.com/byendagusetsa
Shyiraho Igitekerezo!
Subscribe to: Post Comments (Atom)


text:
- abana ba nyakwigendera ;
- se na nyina ba nyakwigendera ;
- abavandimwe ba nyakwigendera basangiye se na nyina ;
- abavandimwe ba nyakwigendera basangiye umubyeyi umwe ;
- ba se wabo, ba nyirasenge, ba nyirarume na ba nyina wabo ba nyakwigendera.
Buri rwego rw’abazungura ruzitira izindi mu rutonde rw’izungura.
Buri wese upfuye mu bashyingiranywe bafitanye amasezerano y’ivanguramutungo risesuye, azungurwa n’abazungura be hakurikijwe urutonde ruvugwa mu ngingo ya 66 y’iri tegeko.
Abavandimwe ba nyakwigendera bahuje umubyeyi umwe, ba se wabo, ba nyirasenge, ba nyina wabo, ba nyirarume, ba bamwana n’abaramu ntibazungura isambu ya nyakwigendera yahawe n’umuryango akomokaho iyo badahuriye ku gisekuru cyayimuhaye, keretse iyo bigaragaye ko abahuriye nawe ku gisekuru cyamugabiye iyo sambu batakiriho.
Byavuye mu mategeko mbonezamubano.


text:
Iki gitaramo cyiswe ‘Amazing Friday’ kigiye kuba ku nshuro ya gatanu kuva mu 2012 ubwo cyatangizwaga ku mugaragaro. Giteganyijwe ku wa Gatanu, tariki ya 6 Ukwakira 2017, guhera saa kumi n’imwe z’umugoroba.
Korali Vers Sion bishatse kuvuga ‘Inzira zigana Siyoni’ muri iki gitaramo izafatanya n’umuhanzi Ntwali Didier, mu gutaramira abazacyitabira.
Umuyobozi wa Korali Vers Sion APACE, Banga Jonas, yatangarije IGIHE ko muri iki gikorwa bazibanda ku gushima Imana yabayoboye mu minsi itambutse.
Yagize ati "Iki gitaramo twagiteguye mu rwego rwo gushima Imana itugejeje ku mpera z’umwaka. Tuzataramana n’abazacyitabira ariko tunagira umwanya wihariye wo gusengera abanyeshuri bari mu myaka ya nyuma bazakora ibizamini bya leta tubifuriza intsinzi. Tuzasengera abantu bose tudashingiye ku idini."
Yakomeje agira ati "Turahamagarira abantu bose kuzaza kwifatanya natwe mu gikorwa cyo kuramya no gushima Imana iduteza intambwe ya buri munsi mu buzima. Abantu bazaze hakiri kare dufatanye gushima Imana."
Banga yavuze ko umurimo w’ivugabutumwa bakorera muri iki kigo ugenda waguka ndetse utabangamira amasomo ahatangirwa ahubwo ari urufunguzo rubaganisha benshi mu nzira y’agakiza.
Yagize ati "Korali ntabwo ibangamira abanyeshuri kuko dupanga gahunda dukurikije igihe kidashobora kugongana na gahunda zabo kuko usanga twuzuzanya mu byo dukora. Muri ibi bikorwa dutegura akenshi usanga turi kubwiriza ubutumwa bwiza bituma Korali irushaho kumenyekana. Abanyeshuri na bo bayiyumvamo bakagira ubushake bwo kubwiriza ndetse hakaba n’abifuza guhinduka kubera ubutumwa bahabwa. Hari n’abavamo abavugabutumwa beza kandi batanga umusaruro ufatika muri sosiyete."
Vers Sion Choir APACE yashinzwe mu 1995, itangizwa n’abanyeshuri bagera ku icumi. Mu bayinyuzemo kuva icyo gihe hari abarangije, bamwe barashaka, abandi bajya mu mirimo itandukanye yatumye bakomereza umurimo wo kuririmba ahandi.
Kuri ubu iyi korali igizwe n’abagera kuri 35 barimo 15 bakiri ku ntebe y’ishuri na 20 barangije ariko bakomeje kuyikoreramo ivugabutumwa.
Vers Sion Choir APACE imaze gushyira hanze album esheshatu z’amajwi n’imwe y’amashusho. Mu mishinga yayo ya bugufi iri gutegura harimo gutunganya iya karindwi y’amajwi izahita inaherekezwa n’amashusho yayo.
Reba indirimbo ‘Nkiza Nanjye’ ya Vers Sion Choir


text:
Ubusanzwe umuntu wese w’igitsina gabo udafite uburwayi bumutera kudashyukwa, iyo aryamye cyane cyane nijoro arashyukwa. Nubwo tubibona iyo dukangutse nyamara ubushakashatsi bwerekana ko bibaho inshuro zigera kuri 5 mu ijoro.
Uku kubyuka igitsina cyareze mu cyongereza byahawe akabyiniriro ka morning wood (igiti cya mu gitondo) cyangwa morning glory (Ikuzo rya mu gitondo).
Ibi bitangira umwana akiri mu nda ya nyina ndetse niyo umuhungu akivuka, igitsina cye kiba cyafashe umurego. Si ibyo gusa kuko niyo umukuye mu mugongo, usanga cyareze. Burya ababyeyi bakuze ngo niho barebera ko umwana atazaba ikiremba.
Kugirango igitsina cy’umugabo gifate umurego, biterwa nuko imitsi ijyana mo amaraso iba yareze noneho ikaguka amaraso agatemberamo ari menshi noneho bigatuma gihaguruka.
•Impamvu ibitera ya mbere ni uko uturemangingo turekura umusemburo wa noradrénaline iyo uryamye natwo turasinzira. Utu turemangingo dushinzwe gutuma igitsina kidahorana umurego. Iyo rero dusinziriye bituma umusemburo wa testosterone urekurwa ku bwinshi nuko imitsi ijyana amaraso mu gitsina ikarega nacyo kigafatiraho.
•Indi mpamvu iterwa n’ikinyabutabire cya nitric oxide (NO). Iki kinyabutabire nicyo kigira uruhare mu kurega kw’imitsi. Ndetse burya imiti ivura kudashyukwa ituma umubiri ukora iki kinyabutabire ku bwinshi. Iyo rero iyi nitric oxide irekuwe ituma imitsi irega, umuvuduko w’amaraso ukiyongera. Ibyo rero bituma imitsi yo mu gitsina irega, nuko kuko ariho irangirira amaraso akabamo menshi, kikarega
•Impamvu ya 3 ni ukurota. Akenshi iyo umugabo atekereje ku gitsina, cyangwa se abivuzeho, akibonye se, ahita ashyukwa. Na nijoro rero iyo urose ukora imibonano cyangwa ukarota ibijyanye n’igitsina, uhita ugira ubushake.
•Impamvu ya 4 ari nayo ya nyuma biterwa no gufunga inkari. Nkuko bizwi, iyo umugabo afite ubushake, ntiyabasha kunyara. Na nijoro rero iyo uruhago rwuzuye, mu kukurinda ko wanyara ku buriri, gifata umurego nuko ugakanguka utanyaye ku buriri. Twibuke ko na ku manywa iyo watinze kunyara wumva igitsina cyafashe umurego. Iyo niyo mpamvu rero.
Ngayo nguko rero. Gusa twabibutsa ko hari ibishobora gutuma utabyuka cyafashe umurego, nko kuba urwaye urembye, Kuba uhangayitse, kuba ufite uburwayi nka diyabete, n’ibindi bitandukanye.


text:
Kuva mu mpera z’icyumweru gishize nibwo imirimo yo gutunganya ikibanza yatangiye, hatemwa ishyamba ry’ahazasizwa, byatumye hari n’ababyeyi baza kwihera uko hakorwa, ibintu bafataga nk’inzozi zigiye kuba impamo.
Nyirakwezi Sophie, umwe mu babyeyi bari baje kwihera ijisho, yagaragaje akanyamuneza aterwa n’iri shuri rikuru ry’imyuga IPRC,rigiye kubakwa i Nyabihu.
Yagize ati “Perezida wacu aragahora ku ngoma,arakabyara aheke. Nta n’undi muntu twabona nkawe. Abana bacu dukeneye kugira ngo bazahigire. Ni kure bajyaga. Tugize amahirwe kuko hano batuzaniye aho abana bacu bazajya bigira imyuga hafi.”
Yongeyeho ko iri shuri rigiye guhesha agaciro urubyiruko n’abaturage b’i Nyabihu Nyabihu, kuko abazaryigamo bazagira agaciro ku isoko ry’umurimo bakihangira imirimo bagatera imbere.
Karehe Bienfait umunyamabanga nshingwabikorwa w’uyu murenge, yavuze ko bizafasha abana bajyaga kwiga kure bakurikiye amashuri y’imyuga.
Ati “Bajya bavuga ngo umwana w’umufundi arabwirirwa ntaburara, bivuze ko ubumenyingiro ari igisubizo ku bana bacu mu kwiteza imbere no kwihangira imirimo.”
Uwanzwenuwe Theoneste, umuyobozi w’akarere, avuga ko imyiteguro yo kubaka iri shuri yatangiye kandi ko biteganijwe ko rizubakwa mu gihe cy’umwaka umwe.
Iri shuri rikazubakwa kuri hegitari 12, esheshatu muri zo zamaze kwishyurwa ari nazo zatangiye gutunganywa ngo imirimo itangire n’izindi bikazarangira vuba.
Iyi mirimo yo kubaka ikazakorwa binyuze mu kigo cyita kuby’ubumenyingiro (WDA). Gusa ingengo y’imari kubaka iri shuri bizatwara ntitangazwa kuko itaranozwa neza
Perezida Kagame yemereye iri shuri abaturage ubwo yasuraga Nyabihu muri Kamena 2014.


text:
Mu Cyumweru cyahariwe ibikorwa bya Polisi (Police Week 2018), cyatangiye kuri uyu wa Kabiri tariki 15 Gicurasi 2018, hashyizwe ibuye ry’ifatizo ku hazubakwa ibiro by’imidugudu itanu yatoranyijwe nk’itagira ibyaha byinshi mu Ntara zose z’Igihugu.
Icyumweru cyahariwe ibikorwa bya Polisi muri uyu mwaka gifite insanganyamatsiko igira iti ‘’Duture mu mudugudu utarangwamo ibyaha’. Muri iki cyumweru , ingo 3000 ni zo zizahabwa amashanyarazi muri gahunda yo kugeza ku baturage batishoboye amashanyarazi akomoka ku mirasire y’izuba.
Uyu muhango wo gutangiza icyumweru cya Polisi mu ku rwego rw’igihugu wabereye mu Ntara y’Uburasirazuba, ahashyizwe ibuye ry’ifatizo ku hazubakwa ibiro by’umudugudu wa Rwamugurusu uri mu kagari ka Bwana, umurenge wa Munyiginya Akarere ka Rwamagana mu Ntara y’Uburasirazuba.
Abayobozi barimo Umunyamabanga wa Leta muri Minisiteri y’Ubutegetsi bw’Igihugu, Cyriaque Harelimana. ni umwe mu bitabiriye iki gikorwa ari kumwe na Guverineri w’Intara y’Uburasirazuba, Mufulukye Fred n’umukuru wa Polis, IGP Emmanuel Gasana.
Umunyambanga wa Leta Cyriaque Harelimana yibukije abaturage bo mudugudu wa Rwamugurusu ko kugira umudugudu uzira icyaha bigomba kujyana no guharanira ko n’abaturanyi bo mu yindi midugudu nabo batera ikirenge mu cyabo mu kwirinda icyitwa icyaha cyose.
Guverineri Mufulukye yavuze ko Icyumweru cyahariwe ibikorwa bya Polisi ari urugero rw’imiyoberere myiza dufite mu gihugu cyacu. Ashimangira ko ahari imiyoborere myiza Polisi ikorera abaturage kandi igakorana n’abaturage.
Umuyobozi mukuru wa Polisi y’u Rwanda, IGP Emmanuel Gasana yavuze ko iki cyumweru cyahariwe ibikorwa bya Polisi ari umwanya mwiza wo kwisuzuma hagamijwe kureba aho bava n’icyerekezo baba bafite
Yagize ati "Icyumweru cyahariwe ibikorwa bya Polisi ni umwanya wo kwisuzuma tukareba aho twavuye, tukazirikana aho dushaka kugera ndetse tukaniha ingamba nshya. Byose kandi tugomba kubikora tuzirikana ko gukorana n’abaturage ari bwo buryo bwizewe budufasha kugera ku nshingano zacu."
Mu gutangiza ibikorwa bya Polisi mu Karere ka Kicukiro ,uyu mudugudu washyizweho ibuye ry;ifatizo ni uwa Cyankongi aho Umuvugizi wa Polisi y’u Rwanda Theos Badege wari uhagarariye Ubuyobozi bukuru bwa Polisi yashimiye abaturage b’umudugudu wa Cyankongi ubufatanye n’umurava bagize mu guharanira ko umudugu wabo utarangwamo icyaha
Muri iki cyumweru kandi hazakorwa ubukangurambaga bwo kurwanya no kwirinda impanuka mu muhanda ndetse n’ubukangurambaga bwo kurinda no kurengera ibidukikije. Intego yacu ni uko mu Rwanda hose hazabaho imidugudu itarangwamo icyaha
Imiryango 3000 yabaga mu kizima izahabwa amashanyarazi akomoka ku mirasire


text:
Inkuru: Ikiganiro cy’indogobe
Indogobe ebyiri zarimo zitemberana zigenda ziganira mu nzira zijya i Yerusalemu, imwe iza kuganiriza ngenzi yayo iti.”.. Ejo hashize ndabyibuka nari mpetse Yesu ku mugongo wanjye, abantu bampa ikaze banyishimiye bavuza impundu. Yewe hari nabazanaga imyambaro yabo, bakarambura imbere yanjye, mbere y’uko ntambuka…. Ariko kuri ubu NTA N’UYU N’UMWE WANYIBUKA NGO AMENYE…”
Indogoboye ya kabiri. Irayisubiza iti….”Uhmmmmmmm!! Mbese Nturamenya ko NTACYO URICYO NTA
YESU? Ntacyo wakwishoboza utamufite.
Nawe tekereza neza niba ibyo ukora byose ubikorera Muri Yesu! Ntukamusige mu byo upanga byose, n’intambara mujye muyirwanana! Ni umukiza wawe kandi azagufasha kunyura mu ngorane z’ubuzima.
Yohana 15:4 Mugume muri jye, nanjye ngume muri mwe. Nk’uko ishami ritabasha kwera imbuto ubwaryo ritagumye mu muzabibu, ni ko namwe mutabibasha nimutaguma muri jye.


text:
Umubyeyi witwa Muhoza Janvière wari warashakiye mu karere ka Gisagara yugarijwe n’ ubukene nyuma yo gutabwa n’ umugabo bari barashakanye azira kubyara abana babiri bafite ubumuga by’ uruhu rwera.
Muhoza w’imyaka 21 y’amavuko, yifasha kurera abo bana. Umukuru afite umwaka n’amezi umunani naho umutoya afite amezi arindwi.
Avuga ko amaze kubyara umwana wa kabiri umugabo yamutaye atanategereje ko ava mu bitaro. Icyo gihe ngo bari batuye mu Murenge wa Kansi mu Karere ka Gisagara.
Agira ati “Umwana wa kabiri namubyariye i Kansi. Yangemuriye rimwe gusa aje kureba uko ameze, asanga ameze nka mukuru we. Nageze mu rugo nsanga yarigendeye.”
Umugabo amuta ngo babaga mu nzu bakodeshaga. Yabonye asigaye wenyine, asubira mu Murenge wa Tumba avukamo.
Aho i Tumba na ho ntahafite inzu yo kubamo kuko ubu acumbikiwe n’ubuyobozi bw’uwo murenge mu macumbi y’abarimu ataruzura. Gusa ariko ubwo buyobozi buvuga ko buri gushaka uko yakubakirwa.
Aho aba atunzwe no guca inshuro ahingira abantu, ubundi agashaka abo amesera. Iyo atabonye uwo akorera, atora inkwi ajya gucuruza mu isoko. Ikimukomerera kurushaho ariko ngo ni ukubura umuntu asigira umwana we mukuru.
Ati “Iyo mbonye nk’ikiraka mu mujyi cyo kumesa, nsiga mukingiranye. Kuko n’ubundi iyo namujyanye ku zuba, uruhu rwe rurisatagura nkaza amaraso avirirana.”
Nubwo uyu mubyeyi adafite aho yerekerana abana, afite bene wabo na nyirakuru badashaka no kumucumbikira kubera ko bavuga ko yabyaye ishyano.
Ati “Mfite mukecuru ubyara mama. Nkimara guhahanwa n’imiryango y’iwabo w’umugabo, naragiye ndamubwira nti ‘mukecuru ko ufite inzu, aho kugira ngo nkomeze nirukanke, waretse nkaza nkabona aho nicarika abana nkajya njya kubacira inshuro mfite n’aho mbasiga!”
Uwo mukecuru yaramubwiye ngo “jyana ako gahinda kawe, cyangwa mo kimwe uzabajyane iwabo ubundi ugaruke tubane niba wumva ari byo ushaka. Mu gihe ugifite abo bana ntuzankandagirire hano.”
Muhoza ni imfubyi itagira se na nyina. Avuga ko ari yo mpamvu yashatse umugabo afite imyaka 18 gusa. Ngo yatekerezaga ko agize urugo byibura byamufasha kubaho afite amahoro mu mutima ariko ntibyamugendekeye uko yabitekerezaga.
Avuga ko azakomeza kwita ku bana be, gusa ngo uwamufasha byibura akamuha mituweri zabo kugira ngo ajye abasha kubavuza barwaye.
Ubwo bumuga bw’uruhu buturuka ku babyeyi bombi
Dr. Emmanuel Kanimba uvura indwara z’uruhu ku bitaro bya Kaminuza by’i Butare (CHUB) yabwiye KT ko abavukana ubu bumuga baba babikomora ku babyeyi bombi.
Agira ati “Bituruka ku ruhererekane rwo mu miryango. Urwo ruhererekane rufitemo uturemangingo ngiro bita ‘genes’.
Utwo turemangingo tuba twaravuye mu mwanya watwo cyangwa karatakaye karavuyemo cyangwa twaragize akabazo gatoya. Iyo abantu babiri bahuye bafite ako karemangingo kagize ikibazo, babyara umwana ufite ubumuga bw’uruhu.”
Akomeza avuga ko uriya mugabo aramutse ashatse undi mugore akagira ibyago agasanga na we yifitemo uturemangingo dufite ibibazo nka Muhoza, ashobora kongera kubyara abana bafite ubumuga bw’uruhu.
Ariko ngo aramutse ashatse utatwifitemo, ashobora kubyara abana badafite buriya bumuga bugaragara inyuma, ariko bashobora kuba babwifitemo mu mubiri ku buryo na bo hari igihe bo cyangwa ababakomokaho bazabyara abana bafite ubugaragara inyuma.
Uyu muganga kandi avuga ko mu rwego rwo kwirinda kubyara abana bafite bene ubu bumuga bw’uruhu, abantu bafitanye isano ya bugufi badakwiye gushakana.
Anavuga ko abafite bene ubu bumuga bakunze kurwara kanseri y’uruhu, n’amaso yabo akaba atabona neza. Ibi biterwa n’uko kuri bo uturemangingo tubyara umusemburo witwa “Melanine” ari na yo itanga ibara ry’uruhu ikanakingira umubiri imirasire y’izuba, bo nta two baba bafite.
Abafite ubwo bumuga bw’uruhu ngo baba bagomba kwambara ingofero no kwambara imyenda yo ifite amaboko maremare, n’amapantaro agera hasi, kandi bakazamura ikora ry’ishati kugira ngo imirasire y’izuba itagera mu ijosi.
Hari amavuta yabugenwe arinda izuba baba bagomba kwisiga mu gitondo no ku manywa igihe izuba ryacanye cyane. Kubera ko aya mavuta ahenze, mu bihugu bigaragaramo abantu benshi bafite ubumuga bw’uruhu hari imiryango ibafasha kuyabona.
Icyakora abo mu Rwanda bo ngo bene ubu bufasha ntabwo baratangira kujya bahabwa, n’ubwo ihuriro ry’abaganga b’uruhu babakoreye ubuvugizi muri Minisiteri y’ubuzima (MINISANTE).
Ubushakashatsi bwakozwe mu myaka itatu ishize, bwagaragaje ko mu Rwanda abafite ubumuga bw’uruhu batageraga ku 100.
Ariko mu bihugu bya Afurika y’iburasirazuba nka Tanzaniya no mu bihugu byo mu majyepfo ya Afurika ho haboneka benshi kuko abantu hagati ya 1 ku 1500 kugeza kuri 1 ku 5000 ubasangana ubu bumuga.
Mu Burayi no muri Amerika ho, ubu bumuga ubusangana umuntu umwe ku bihumbi 17.


text:
Perezida w’Inama Njyanama y’Akarere ka Nyamagabe, Fiacre Ndahindurwa, yemeje ko Umunyamabanga Nshingwabikorwa w’Akarere yasezeye ku wa Gatanu tariki 11 Ugushyingo 2016, kubera impamvu zifitanye isano n’amakosa yagaragaye mu micungire y’imari n’itangwa ry’amasoko.
Ndahindurwa avuga ko Nshimiyimana yananiwe gutanga ibisobanuro imbere y’Inama Njyanama y’Akarere, ahubwo akavuga ko asezeye ku mirimo ye.
Ni nyuma y’uko ku wa 11 Ukwakira 2016, ubwo Akarere ka Nyamagabe kitabaga Komisiyo ishinzwe gukurikirana imikoreshereze y’imari n’umutungo bya Leta,PAC, byagaragaye ko hari amwe mu makosa yakozwe, maze uyu munyamabanga akananirwa kuyatangaho ibisobanuro.
Icyo gihe Abadepite bagize PAC bashinje Akarere ka Nyamagabe gusuzugura ubugenzuzi bukuru bw’imari ya Leta, ndetse basaba n’ubushinjacyaha gukurikirana hakamenyekana niba nta cyihishe inyuma yo kudatanga amakuru mu igenzura ku bayobozi bashinzwe iby’imari muri ako karere.
PAC imaze kumva ibisobanuro by’Ubuyobozi bw’Akarere ka Nyamagabe ku makosa yagaragaye mu micungire y’imari, yavuze ko bidasobanutse isaba ko Inama Njyanama yazicara igacukumbura iby’aya makosa.
Perezida w’Inama Njyanama y’Akarere ka Nyamagabe, Fiacre Ndahindurwa, yabwiye RBA ko Nshimiyimana yasezeye ku mirimo ye nyuma y’uko abitabiriye Inama Njyanama idasanzwe bamusabye ibisobanuro we n’akanama gashinzwe amasoko mu karere, avuga ko asezeye ku mirimo ye.
Ndahindurwa yagize ati "Gusaba kwegura ku mirimo twabyakiriye nk’uko bisanzwe, umuntu ufite inshingano, iyo habaye amakosa ukabona kuba wava ku kazi ari bwo byatanga umucyo, twabyakiriye turanabyemera. Ngira ngo Njyanama y’Akarere ifite ububasha bwo kuba yamuhagarika, buretse ko we yabyisabiye; abandi bakozi nabo barebwa n’ibibazo byagaragajwe, bazafatirwa ibyemezo hakurikijwe amategeko. Ariko twifuje ko kubera ikosa ryagaragaye mu itangwa ry’amasoko, akanama gashinzwe amasoko kaseswa."
Amwe mu makosa yagaragajwe na PAC harimo ko Akarere ka Nyamagabe katanze mu buryo bunyuranyije n’amategeko isoko ryo gutunganya ubusitani bw’akarere, aho bakunze kwita ‘Nyamagabe Smart Area’.
Uretse kuba iri soko ryaratanzwe mu buryo bunyuranyije n’amategeko; abagize PAC banagaragaje ko imirimo yo gutunganya ubwo busitani yatwaye amafaranga menshi cyane ugereranije n’ayagombye kuritangwaho.
Mu myanzuro yafatiwe muri iyo nama Njyanama idasanzwe y’aka karere, harimo gusaba ubuyobozi bw’akarere kujya bukurikiranira hafi ibijyanye n’imitangire y’amasoko, kugira ngo birinde ko hakongera gukorwa amakosa nk’ayo.


text:
Mwari muziko kuvugira mu ruhame ari kimwe mu bintu abantu benshi batinya? Ariko nyamara guhagarara imbere y’imbaga biratinyura, abantu benshi basanga kuganira umwe umwe nabyo bifasha mu kumenya kuganira.
Hari uburyo wakoresha utangira ikiganiro n’umuntu uwo ari we wese, urugero nk’ umuyobozi wa Kampani yawe, mugenzi wawe mushya, umukobwa ukora mu Ikoranabuhanga, cyangwa undi muntu mutaziranye muhuriye mu nzira. Uwari we wese ushaka kuvugisha hari uburyo watangira ikiganiro mugiye kugirana kandi iyo ubikoze usanga byoroshye. Koresha ubu buryo igihe ugiye gutangira ikiganiro n’umuntu uwo ari we wese:
- Irinde utubazo duto duto: Igihe ugiye gutangira kuganira n’umuntu irinde utuganiro duto duto nko kumubaza ngo “urabona ikirere kimeze gite?”, “ikipe y’umupira w’amaguru yacu imeze ite? Irinde kubaza ku ngingo zirambirana, irinde kuvanga ingingo zivugwaho, buri ngingo irihariye ukwayo, bityo uzashobora gutangira ikiganiro kihariye.
- Kubaza ibitekerezo byabo: Buri muntu wese arihariye, ku muntu utazi neza, tangira umuganiriza ku tuntu twiza nk’ibiryo, umuziki, ikirere n’ibindi. Ushobora kumubaza utubazo tworoheje, “Ese ukunda ubu buryo bwo kwamamaza bushya? Ese ukunda kureba filime ziteye ubwoba? Ese ukunda iyi ndirimbo? Ni byiza kwirinda ingingo zikakaye nka Politike igihe udasanzwe uzi neza uwo muganira.
- Kubaza inama cyangwa imyanzuro batanga: Ibi bikoreshwa igihe umuntu ari kugira icyo avuga ku muntu wambaye neza cyangwa ufite ibikoresho runaka byiza, ukavuga uti “Mbega karuvati nziza! Wayikuye he? Cyangwa ku biryo, “Buri kimwe cyose kimeze neza. Mwakoresheje iki?”
- Kubabaza ikibazo cyoroshye kugisubiza: Ibi ni byiza iyo uzi cyangwa ubona uwo muntu ugiye kuganira nawe ari umuhanga mu bintu runaka. Niba uri kuganira n’ushinzwe ikoranabuhanga muri kampani yawe ni urugero, ushobora kumubaza niba ariwe ushyira porogaramu runaka mu mashini. Ariko wirinde kubaza uwo ari we wese ibintu bikomeye cyane cyangwa biterekeranye, ariko niba ariho ikiganiro cyaganishaga nta kibazo gusa kubaza ikibazo gikomeye urebana n’umuntu bishobora kumunanira bigatuma ikiganiro kigarukira aho.
- Kuvuga ku bibakikije: Aho ari ho hose mwaba muri, hari byinshi byo kuvugaho yaba umuziki, ibiryo, uko hateguye, abashyitsi n’ibindi. Niba uhagararanye n’umuntu ahantu mushobora kuvuga ku muziki, umuvuduko n’ibindi.
- Kubaza ikijya mbere cyangwa se amakuru mashya: Iyo ufite amakuru make ku muntu cyangwa umuziho ikintu runaka, baza amakuru mashya ku bintu yakoraga urugero, “Oh, Mariya yavuze ko wabyiniraga mu ishuri. Byagenze gute?
- Kubaza ibibazo bisubizwa na Yego cyangwa Oya igihe bishoboka Niba ikibazo cyawe gishobora gusubizwa na Yego cg Oya ntuzatangazwe n’ibyo uzasubizwa. Kubaza ibibazo bibyara ibindi bishobora gutuma ikiganiro gikomeza. Niba ubajije ubwoko bw’ibinyobwa bari kunywa ni urugero ushobora kubikurikirana, kuburyo buri gisubizo uhawe gituma ubaza ngo “Kubera iki” gutyo gutyo ariko nanone ntubibaze inshuro nyinshi.
- Kubaza ibibazo biri ngombwa: Kubaza ibibazo biri ngombwa nabyo byaba intangiriro nziza yo kuganira ariko ukaganisha ku gikorwa runaka kimaze kuba kugirango wirinde kuvangavanga. Urugero, “Iyi filime nari narayibonye aho amategeko yose yavanyweho umunsi umwe. Ni iki mwakoze niba nta mategeko yariho uwo munsi?
- Kubaza ku bijyanye n’abana babo, imodoka n’ibibashimisha: Abantu bakunda kuvuga ibintu bifite agaciro kuri bo. Niba uziko umukoresha wawe akunda ubukerarugendo, mubaze uko ubwo aheruka gutembera byari bimeze maze ukomerezeho muganire n’ibindi.


text:
Isuku igiye kwitabwaho nk’ivanjiri mu Kiliziya – Guverineri Musabyimana
Guverineri w’Intara y’Amajyaruguru, Musabyimana Jean Claude atangaza ko muri iyo Ntara isuku igiye kurushaho kwitabwaho nk’uko ivanjiri yitabwaho mu Kiliziya.
Yatangaje ibi ubwo yagiranaga ikiganiro n’abayobozi batandukanye bo mu turere tugize Intara y’Amajayaruguru, tariki ya 28 Werurwe 2017.
Guverineri Musabyimana ahamagarira abayobozi guhindura ingamba zari zisanzweho kugira ngo ikibazo cy’isuku idahagije kivugwa mu Ntara y’Amajyaruguru gicike burundu.
Akomeza avuga ko abayobozi bagomba gushyiraho ingamba zituma umuco w’isuku n’isukura ukwira hose kandi ukitabwaho nkuko ivanjiri yitabwaho mu Kiliziya.
Agira ati “Mu Ntara y’Amajyaruguru dushyize imbere ibintu bitatu birimo umutekano usesuye, umuco w’isuku ndetse no kurwanya ruswa n’akarengane.
Uko Padiri yita ku ivanjiri ye mu Kiliziya niko n’abaturage bacu tugiye kubatoza kwita ku isuku.”
Ikibazo cy’umwanda mu Ntara y’Amajyaruguru ni kimwe mu bibazo bikunze kuvugwa n’ubuyobozi bwaho.
Uwo mwanda ugaragara cyane cyane ku mubiri no mu ngo z’abaturage. Aho usanga bamwe bambaye imyambaro yahinduye ibara kubera umwanda naho mu ngo zimwe na zimwe ugasanga nta n’ubwiherero bagira.
Abandi nabo ngo ugasanga ntibaheruka kwikoza amazi, bava guhinga ntibakarabe ntibanikureho uburimiro.
Ubuyobozi buhamya ko uwo mwanda uri mu byatumye Akarere ka Musanze kaba aka nyuma mu turere tw’igihugu mu mihigo y’umwaka wa 2015/2016.
Musabyimana Jean Claude ubwo yagirwaga Guverineri w’Intara y’Amajyarugur yijeje abaturage ko agiye kwita kuri gahunda ijyanye n’isuku no kurandura ingengabitekerezo ya Jenoside, yita ahanini ku guteza imbere ubukungu bw’iyo Ntara.


text:
MU MAHANGA
Musenyeri Desmond Tutu yavuze ko umunsi nugera, azasaba agafashwa gupfa
Musenyeri wacyuye igihe muri Afurika y’Epfo Desmond Tutu, yavuze ko bibabaje kubona ku isi abantu baharanira uburenganzira bw’ikiremwamuntu, ariko uburenganzira bw’umuntu bwo kwihitiramo igihe azapfira ntibwubahirizwe.
Tutu yabitangarije ikinyamakuru Washington Post mugihe yizihiza isabukuru y’imyaka 85 amaze avutse.
Yagize ati “Kuri uyu wa Gatanu ndagira imyaka 85, ubuzima bwanjye buragana ku iherezo kurusha uko buva ku itangiriro.Ndifuza ko abantu bahabwa icyubahiro n’igihe bashaka gupfa. Nkuko nakunze kubihamya, abantu barembye, batagifite icyizere cyo kubaho bagomba kwerekwa urukundo igihe bapfa.Abantu bagiye gupfa bakwiye guhitamo igihe n’uburyo bazapfamo.Kandi mubyo bahitamo hagomba no kubaho gufashwa gupfa.”
Gufashwa gupfa ku bantu barembye kandi bari kubabara cyane bikunze kubaho iyo bisabwe na nyir’ubwite, umuryango we ndetse n’amategeko y’igihugu akaba abyemera.Icyakora si henshi byemerwa kuko bifatwa nko kuvutsa umuntu ubuzima.
Musenyeri Tutu yavuze ko nta mpamvu abakeneye gupfa kandi bababara batahabwa uburenganzira bwo gupfa.
Ati “Nziko twese tuzapfa kandi gupfa ni kimwe mu bigize ubuzima.Abantu barembye kandi bababazwa bafite uburenganzira ku buzima bwabo, kuki badahabwa uburenganzira bwo kwihitiramo uko bapfa? Kuki hari ababahatira kubabara birenze urugero kandi bo batabishaka?Niteguye gupfa kandi navuze ko ntashaka gukomeza kubaho (mbabara) uko bizagenda kose.”
Tutu yavuze ko azashyigikira umukirisitu wese wumva ko gupfa ari amahitamo y’umuntu kandi bikwiye kujya mu burenganzira bwe.
Ati “Iyo duhakaniye umuntu uburenganzira bwo gupfa kandi mu cyubahiro, tuba tunaniwe kwerekana urukundo kandi ariryo pfundo ry’ubukirisitu.Ndifuza ko abanyapolitiki, abashyiraho amategeko n’abayobozi b’amadini, bagira umwete mu gushyikigira amahitamo y’abarembye bifuza gupfa kandi igihe cyo kubikora ni iki.”


text:
umukobwa umwe yashatse kumenya uburyo umukunzi we yakitwara aramutse agiye atamubwiye, nuko yiyemeza kwandika ibaruwa ivuga it "mubyukuri ndagiye kuko sinkibasha kubana nawe, nabonye undi muntu wanyitaho, ntiwigere umpamagara cyangwa ngo unshakishe, urabeho" nuko amaze kurwandika arushyira kumeza yihisha munsi yigtanda, arindira ko cherie aza,
umusore ahageze afata rwarupapuro ararusoma, amaze kurusoma atangira kuvigiriza abyina nkuwishimye, umukobwa ubgo ari kumva,
umuhungu afata telephone ahamagara umuntu, amubwira aya magambo agira ati
"itegure dusohoke, ryashyano ryumukobwa narikize ryijyanye, ambara vuba ndaje tugende" nyuma yibyo ashyira telephone mumufuka arsohoka, nuko umukobwa ava munsi yuburiri namarira, agira atya abona agapapuro kandi kumeza, arakabumbura ngo asome nagahinda kose, ngibi ibyari byanditseho
"amaguru yawe nayabonaga, mbabarira uve muri iyo mikino uteke, ngiye kugura umugati"
ibaze ari wowe uwo mukobwa wakora iki
umukobwa umwe yashatse kumenya uburyo umukunzi we yakitwara aramutse agiye atamubwiye
umukobwa umwe yashatse kumenya uburyo umukunzi we yakitwara aramutse agiye atamubwiye, nuko yiyemeza kwandika ibaruwa ivuga it "mubyukuri ndagiye kuko sinkibasha kubana nawe, nabonye undi muntu wanyitaho, ntiwigere umpamagara cyangwa ngo unshakishe, urabeho" nuko amaze kurwandika arushyira kumeza yihisha munsi yigtanda, arindira ko cherie aza,


text:
Urwenya: Umusore w’umunebwe
Umusore w’umunebwe
Umusore w’umunebwe yigiriye inama yo gushaka akazi asaba nyina ngo aze kumubyutsa mu gitondo ngo ajye gushaka akazi ;bukeye bwaho nyina ajya kumubyutsa hari hakiri akijima nuko wa musore akaba yari afite umuvandimwe we w’umupolisi aba afashe imyenda ya polisi aba ayikubisemo ajya ku ireba mu ndorerwamo yirebye arijujuta cyane ati “oohhhh!!!mama yibeshye abyutsa mukuru wanjye arongera yisubirira ku iryamira.”
Shyiraho Igitekerezo!
Subscribe to: Post Comments (Atom)


text:
Igisubizo: Impongano y’ibyaha buviga ko Yesu yapfuye mu cyimbo cyacu, twebwe abanyabyaha. Ibyandistwe bisobanura neza ko abantu bose ari abanyabyaha (Abaroma 3:9-18, 23). Igihano kidukwiriye nk’abanyabyaha ni urupfu. Abaroma 6:23 havuga ko “kuko ibihembo by'ibyaha ari urupfu, ariko impano y'Imana ni ubugingo buhoraho muri Yesu Kristo Umwami wacu”.
Icyo cyanditswe kitwigisha ibintu byinshi. Hatabaye aha Kristo, twese dukwiye gupfa tukajya mu muriro w’iteka kubera ibyaha byacu. Muri Bibiliya, ubundi urupfu rumenyesha “gutandukana”. Buri muntu wese azapfa, ariko bamwe bajyanwe mu ijuru kubana n’Imana ubuziraherezo, abandi bajugunywe mu muriro utazima iteka ryose. Urupfu hano rero bivuga kujya mu muriro. Ariko nanone, ikindi tubona muri kiriya cyanditswe nuko ubuzima bw’iteka ryose bubonekera muri Yesu Kristo. Ibi ni nibyo bita impongano, kujya mu cyimbo cyacu.
Yesu Kristo yapfuye ku bwacu ubwo yabambwaga ku musaraba. Nitwe twari dukwiye kujya kuri uriya musaraba, tukicwa kubera ko aritwe byanyabyaha. Ariko Yesu yishyizeho igihano cyacu – yagiye mu cyimbo cyacu, ahabwa ibyo twari dukwiriye. “Kuko Utigeze kumenya icyaha Imana yamuhinduye kuba icyaha ku bwacu, kugira ngo muri we duhinduke gukiranuka kw'Imana” (2 Abakorinto 5:21).
“Ubwe yikoreye ibyaha byacu mu mubiri we abibambanwa ku giti, kugira ngo dupfe ku byaha duhereko tubeho ku gukiranuka. Imibyimba ye ni yo yabakijije” (1 Petero 2:24). Aha nanone hatubwira ko Kristo yikoreye ibyaha byacu ku musaraba. Ukomeje gusoma, “kuko na Kristo yababarijwe ibyaha by'abantu rimwe, umukiranutsi ababarizwa abakiranirwa kugira ngo atuyobore ku Mana amaze kwicwa mu buryo bw'umubiri, ariko ahinduwe muzima mu buryo bw'umwuka” (1 Petero 3:18). Ibi byanditswe ntabwo bivuga gusa ko Yesu yagiye mu cyimbo cyacu, ahubwo bishimangira ko yatubereye impongano, bikaba bishaka kuvuga ko yarishye igiciro cyo kubabarira ibyaha by’abantu.
Ikindi cyanditswe kivuga kuri iyo ngingo ni Yesaya 53:5. Aha hahanurwa Kristo wari kuzaza agapfira ku musaraba kubw’ibyaha byacu. Ubu buhanuzi buranononsoye, kuko kubambwa kwa Kristo kwabaye nkuko aha byari byarahanuwe: “nyamara ibicumuro byacu ni byo yacumitiwe, yashenjaguriwe gukiranirwa kwacu, igihano kiduhesha amahoro cyari kuri we, kandi imibyimba ye ni yo adukirisha”. Aha turabona ko Yesu yagiye mu cyimbo wacu. Yatubereye impongano, yahawe igihano cyacu!
Kubwacu twashoboraga guhabwa igihano cy’ibyaha byacu tujyanwa mu muriro utazima tukahamara ubuziraherezo. Ariko Yesu Kristo, Umwana w’Imana, yaje kw’isi ahabwa igihano kidukwiye. Kuko ibyo yabidukoreye, ubu dushobora kubabarirwa ibyaha byacu, kandi tukazabana nawe ubuziraherezo. Ibi bikorwa iyo twizeye ibyo Yesu yakoze ku musaraba. Ntitwashobora kwicungura; dukeneye umucunguzi utugira mu cyimbo. Urupfu rwa Kristo niyo mpongano y’ibyaha byacu.
Ikibazo: Impongano y’ibyaha ni iki?
Igisubizo: Impongano y’ibyaha buviga ko Yesu yapfuye mu cyimbo cyacu, twebwe abanyabyaha. Ibyandistwe bisobanura neza ko abantu bose ari abanyabyaha (Abaroma 3:9-18, 23). Igihano kidukwiriye nk’abanyabyaha ni urupfu. Abaroma 6:23 havuga ko “kuko ibihembo by'ibyaha ari urupfu, ariko impano y'Imana ni ubugingo buhoraho muri Yesu Kristo Umwami wacu”.


text:
Gloire Nkundayesu agiye gushyira ahagaragara amashusho y’ indirimbo “Icyubahiro n’ikuzo” izaba ikoze mu buryo butamenyerewe mu Rwanda .
Yanditswe na Imanishimwe Dieudonne June 5, 2017
Gloire Nkundayesu umuhanzi uririrmba indirimbo zihimbaza Imana mu Rwanda agiye gushyira ahagaragara amashusho y’ indirimbo ya mbere mu zigize album yise “ kubaho ni kristo “ Umuririmbyi , umwanditsi w’indirimbo […]
Gloire Nkundayesu umuhanzi uririrmba indirimbo zihimbaza Imana mu Rwanda agiye gushyira ahagaragara amashusho y’ indirimbo ya mbere mu zigize album yise “ kubaho ni kristo “
Umuririmbyi , umwanditsi w’indirimbo zihimbaza Imana akaba n’umucuranzi wa Gitari Gloire aherutse kumurika albumu y’ amajwi yise “ kubaho ni kristo” mu gitaramo gikomeye cyitabiriwe n’ imbaga y’ abakirisito n’ umuhazikazi ukunzwe mu Rwanda Gaby Kamanzi cyabaye taliki ya 30 Ukuboza 2016 aratangaza ko agiye gushyira ahagaragara amashusho y’ indirimbo ye ya mbere.
Umuhanzi Nkundayesu Gloire aganira n’ umunyamakuru wa ibyiringiro.rw yagize ati:“ nyuma yo kumurika alubumu yanjye ya mbere y’ amajwi igizwe n’ indirimbo zo kuramya no Guhimbaza Imana , ubu natangiye gukora amashusho y’ izi ndirimbo aho natangiriye ku ndirimo nise “ Icyubahiro n’ikuzo” ubu iri gutunganywa n’ umu producer ukomeye hano mu Rwanda witwa Meddy saley . izagargaramo amashusho yafashwe live babacuranga n’ amashusho agaragaza ubutumwa nyabwo nariribye ( script)”
Ubu agace gato k’amashusho y’ indirimbo icyubahiro n’ ikuzo kamaze kujya ahagaragara , aya mashusho atagerejwe na benshi yatangaje ko azagaragaramo ibyamamare binyuranye bibarizwa mu ruganda wa Muzika ya Gospel mu Rwanda
KANDA HANO URE AGACE GATO K’ IYI NDIRIMBO ITEGEREJWE NA BENSHI
IBYIRINGIRO.RW


text:
Iryo kosa rimaze umwaka urenga rikozwe, rijyanye n’isoko REB yahaye imwe muri sosiyete zayizaniraga ibikoresho bya Laboratwari byifashishwaga n’abanyeshuri basoza amashuri yisumbuye mu bizamini ngiro (Practical Exam).
Iyo sosiyete yari yaratsindiye iryo soko, ikajya ibagemurira ibikoresho. Nyuma REB yaje kubona hakenewe bike, igena guhabwa bike, ariko ya sosiyete igakomeza kuzana inyemezabwishyu (invoice) y’ibyo bikoresho ku ngano yari isanzweho.
Urugero rutangwa ni uko niba iyo sosiyete yaratangiye izana ibikoresho 10, nyuma REB yabona bihagije ikayandikira ko bazajya bazana bitanu (bikoresho), iyo sosiyete yakomeje kuzana inyemezabwishyu y’ibikoresho icumi.
Ibyo byatumye ku mafaranga iyo sosiyete yagombaga kwishyurwa harengaho miliyoni 51 z’amafaranga y’u Rwanda.
Umuyobozi Mukuru wa REB, Gasana Janvier, yavuze ko iryo kosa baribonye, bakandikira iyo sosiyete, nayo ibandikira yemeza ko yabasabye amafaranga menshi, maze nabo bongera kuyandikira bayisaba kuyasubiza.
Nubwo iyo sosiyete yatangiye kwishyura ayo mafaranga ku buryo imaze kwishyura asaga miliyoni 34, abadepite n’Umugenzuzi Mukuru w’Imari n’Umutungo bya Leta ntibanyuzwe.
Abagize PAC babajije icyari kigamijwe mu ikorwa ry’ibyo REB yita amakosa ndetse inemera.
Yabajije ndetse n’icyakorewe uwakoze ayo makosa, maze Gasana avuga ko yavanywe muri komite ishinzwe imitangire y’amasoko muri REB, ariko ko agikora muri icyo kigo.
Perezida wa PAC, Nkusi Juvenal, akimara kumva ko uwo mukozi agikora muri REB yabitinzeho agira ati “ Ibyo ni ubushishozi cyangwa ni ukuregeza ( koroshya ibintu mu buryo bwo kutabyitaho) ni ukubabarira?”
Depite Kankera Marie Josée yavuze ko iki kigo gifite ibibazo mu bijyanye no gutanga amasoko.
Gasana yahise avuga ko abakoraga mu ishami ryari rishinzwe ibijyanye no gutanga amasoko bahinduwe, bagahabwa indi myanya muri icyo kigo.
Ibyo ntibyanyuze Depite Karemera Jean Thierry, wahise abaza ati “ Guhindura ni cyo gihano aba bahawe ku makosa nk’aya?”
Gasana yamusubije ko hari abakozi babiri basezerewe n’abandi basabiwe ibihano.
Hamaze kuvugwa izo miliyoni 51 REB yishyuye icyo kigo bidakwiye, uwari uhagarariye Ubushinjacyaha bukuru (NPPA), yavuze ko icyo kibazo batacyihanganira.
Ati “Izo miliyoni ni nyinshi, kuvuga ngo habayeho ukwibeshya […] REB yagombaga kutubwira tukareba ko ari ukwibeshya gusanzwe cyangwa atari umugambi wo kurigisa. Bari kutubwira tukabikurikirana, ariko tuzabikurikirana ubwo byamenyekanye.”
Kuri uwo munsi REB yahaswe ibibazo byinshi ku makosa yagaragajwe n’Umugenzuzi Mukuru w’Imari ya Leta, ariko ibyinshi yagiye ibitangaho ibisobanuro ntibinyure abadepite.


text:
Rwanda : Guverineri w’intara y’Iburengerazuba yashishikarije abaturage bayo kwicungira umutekano
Umuyobozi w’Intara y’Iburengerazuba yashishikarije abaturage n’inzego z’umutekano kurushaho kwicungira umutekano
Guverineri w’Intara y’Iburengerazuba,Kabahizi Celestin asura akarere ka Nyabihu mu mpera z’ukwezi kwa Kanama 2012,yashishikarije abaturage b’akarere ka Nyabihu n’ab’Intara y’Iburengerazuba muri rusange,kwicungira umutekano mu buryo bwose kugira ngo barusheho kwiteza imbere nta kirogoya.
Guverineri w’iyi ntara, yibukije abaturage b’akarere ka Nyabihu imiterere y’Intara y’Iburengerazuba n’impamvu bagomba gukaza ingamba zo gucunga umutekano. Yavuze ko Intara y’Iburengerazuba ari intara iri ku mupaka w’igihugu kitarimo umutekano uhagije,bityo ugasanga ibyahungabanya umutekano ni byinshi. Yasabye abaturage b’iyi ntara,gukora byinshi birenze iby’abandi bakora mu kwicungira umutekano kuko bari mu gace kadasanzweâ€special areaâ€,ko ku mupaka w’ibihugu birimo umutekano udahagije cyane.
Yongeyeho ko inzego z’umutekano zikwiriyegukora akazi kazo uko bishoboka kose. Abaturage cyane cyane bakagira uruhare mu gucunga umutekano w’aho batuye. Yabashishikarije gukaza amarondo kandi inteko y’abaturage igashishikarira kumenya niba koko irondo ryakozwe,uko umutekano ucungwa buri Munyarwanda akabigira ibye.
Guverineri yasabye abaturage n’abayobozi b’imidugudu n’inzego z’ibanze guha agaciro ikaye y’umudugudu. Iyi kaye ikaba ifasha kumeya abantu batuye mu mudugudu umuntu ayobora,kumenya uwagiye,aho agiye n’ikimujyanye,kumenya uwaje mu mudugudu mushya,aho aturutse n’amakuru kuri we by’umwihariko akamenya abaturage b’umudugudu we. Ibi bikazajya bifasha kumenya neza buri muturage,uwaje,uwabuze kuburyo amenya neza buri wese.
Icyo gihe n’abatagira ibyangombwa,abahungabanya umutekano bajya bamenyekana .Ibyo bikaba byafasha kurinda umutekano ku buryo bwiza. Ibyo kandi bikaba byafasha mu kwirinda impapuro z’ama tract zimaze igihe zigaragara mu ntara y’Iburengerazuba. Abaturage,abayobozi n’inzego z’umutekano bakaba basabwa kubigiramo uruhare ku buryo bw’umwihariko.


text:
Tumenye imiterere n’imikoreshereze y’ibendera ry’igihugu cyacu
Yanditswe na HABIMANA AUGUSTIN
Ibendera ni kimwe mu birango bikomeye by’Igihugu, ni yo mpamvu imiterere n’imikorereshereze yaryo igenwa n’itegeko, ikaba igomba kubahirizwa na buri wese kandi uyirenzeho agahanwa.
Nk’uko biteganywa n’ingingo ya 9 y’Itegeko Nshinga rya Repubulika y’u Rwanda ryo mu 2003 ryavuguruwe mu 2015, Ibiranga Igihugu cy’u Rwanda ni ibendera, intego, ikirango cya Repubulika n’indirimbo y’Igihugu.
Imiterere n’imikoreshereze y’indirimbo y’Igihugu cyacu, tuyisanga mu itegeko n°34/2008 ryo kuwa 08/08/2008 rigena imiterere, ibisobanuro, imikoreshereze n’iyubahirizwa y’Ibendera ry’Igihugu ryasohotse mu Igazeti ya Leta ya Repubulika y’u Rwanda n°16 yo ku wa 20/04/2009 nk’uko ryahinduwe kandi ryujujwe n’Itegeko n°06/2013 ryo ku wa 27/02/2013 rihindura kandi ryuzuza itegeko n°34/2008 ryo ku wa 08/08/2008 rigena imiterere, ibisobanuro, imikoreshereze n’iyubahirizwa by’ibendera ry’igihugu, ryasohotse mu igazeti ya Leta ya Repubulika y’u Rwanda nº 10 yo ku wa 11 Werurwe 2013.
Nk’uko bisobanurwa muri ayo mategeko yombi Ibendera ry’Igihugu cyacu rigizwe n’amabara atatu (3) akurikira: icyatsi kibisi, umuhondo n’ubururu.
Uvuye hasi uzamuka: habanza ibara ry’icyatsi kibisi, rikurikirwa n’ibara ry’umuhondo, kandi ayo mabara yombi yihariye icya kabiri cy’ibendera ryose. Igice cya kabiri cyo hejuru kigizwe n’ibara ry’ubururu rishushanyijwemo izuba n’imirasire yaryo y’ibara ry’umuhondo wa zahabu riri ku ruhande rw’iburyo. Iryo zuba n’imirasire yaryo bitandukanyijwe n’uruziga rw’ibara ry’ubururu.
Amabara y’Ibendera ry’Igihugu afite ibisobanuro bikurikira:
Icyatsi kibisi: Gisobanura ikizere cy’uburumbuke hakoreshejwe neza imbaraga z’Abanyarwanda n’ibiri mu Rwanda.
Umuhondo: Usobanura ubukungu. Abanyarwanda bagomba guhagurukira umurimo kugira ngo bagere ku bukungu burambye.
Ubururu: Busobanura umunezero n’amahoro. Abanyarwanda bagomba guharanira amahoro azabageza ku bukungu burambye n’umunezero
Izuba n’imirasire by’umuhondo wa zahabu: Bisobanura urumuri rugenda rwiyongera rumurikira bose. Byerekana ubumwe, gukorera mu mucyo no kurwanya ubujiji.
Ibendera rya Repubulika y’u Rwanda rikorwa mu buryo butandukanye bukurikira: Ibendera ry’Igihugu rinini n’Ibendera ry’Igihugu ritoya. Ingero za buri bendera zigenwa n’Iteka rya Minisitiri ufite uburinzi bw’Ibendera ry’Igihugu mu nshingano ze.
Aya mategeko asobanura kandi ko Ibendera ry’Igihugu ni umutungo wa Leta. Umuntu wese, yaba Umunyarwanda cyangwa Umunyamahanga, imiryango itari iya Leta ifite ubuzima gatozi, amasosiyete n’amakoperative bifite ubuzima gatozi byemerewe gutunga no gukoresha Ibendera ry’Igihugu bubahiriza ibiteganywa n’amategeko. Abo kandi bashobora gukora, gutunga no gukoresha ibisa n’Ibendera ry’Igihugu mu buryo budatesha agaciro Ibendera ry’Igihugu.
Ibendera ry’Igihugu rinini rizamurwa imbere y’inzu z’ubutegetsi n’ahantu hagenwe gukorerwa imihango y’Igihugu n’inzego zibifitiye ububasha cyangwa ahandi hateganywa n’amategeko. Icyo rizamuyeho kigaragara mu ruhande ruteganye n’aho izuba rishushanyije.
Ibendera ry’Igihugu rinini rishyirwa kandi mu biro by’abayobozi mu nzego za Leta hubahirizwa amabwiriza ya Minisitiri ufite uburinzi bw’Ibendera ry’Igihugu mu nshingano ze.
Ibendera ry’Igihugu kandi ntabwo ryururutswa keretse iyo: ricitse; rishaje; ryanduye; ricuyutse cyangwa imihango ryakoreshejwemo irangiye.
Ku bijyanye no kurahira, umuntu wese urahira imbere y’Ibendera ry’Igihugu arahira arifatishije ikiganza cy’ibumoso azamuye ukuboko kw’iburyo akarambura ikiganza hejuru. Umuntu ufite ubumuga usabwa kurahira adashobora kubahiriza ibisabwa nk’uko bimaze kuvugwa, muri icyo gihe araryambikwa.
Ku bemerewe n’Iteka rya Perezida ko bagomba gukoresha Ibendera ry’Igihugu mu gihe cyo gushyingurwa, icyo gihe hakoreshwa Ibendera ry’Igihugu rinini mu gutwikira isanduku irimo umurambo. Icyo gihe Ibendera ry’Igihugu rigomba kugerekwa hejuru y’isanduku ridakora ku butaka kandi ntihagire ikintu kigerekwa hejuru yaryo. Mu gihe cyo kururutsa umurambo mu mva Ibendera ry’Igihugu rikurwaho.
Ayo mategeko nk’uko twayavuze haruguru ateganya ko Ibendera ry’Igihugu rigomba gufatwa neza, haba mu bubiko cyangwa mu gihe rikoreshwa mu mihango inyuranye kugira ngo ritangirika. Igihe ibendera ryangiritse, ricitse, ryanduye rishaje cyangwa ricuyutse, rigomba gusimbuzwa irindi vuba.
Birabujijwe kandi gutegura Ibendera ry’Igihugu ku meza y’inama kimwe n’ahandi hantu hose rishobora kurambikwaho ibintu hejuru.
Mu gihe Ibendera ry’Igihugu rizamuye hamwe n’iry’ishyirahamwe, iry’Igihugu rizamurwa mbere kandi rikururutswa nyuma. Naho mu gihe Ibendera ry’Igihugu rizamuwe hamwe n’andi mabendera ahasengerwa, iry’Igihugu rijya iburyo bw’usengesha, andi yose akajya ibumoso bwe. Nanone mu gihe Ibendera ry’Igihugu ritambagijwe hamwe n’irindi bendera, iry’u Rwanda rigomba kuba iburyo muri iryo tambagizwa. Iyo ritambagijwe hamwe n’andi mabendera ari ku murongo utambitse, rishyirwa imbere y’iriri hagati y’uwo murongo.
Buri muntu agomba kubaha Ibendera ry’Igihugu, kuko igitabo cy’amategeko ahana ibyaha giteganya igifungo ndetse n’izahazabu ku muntu wese ukora ibinyuranyije n’ibiteganywa n’aya mategeko twavuze, yaba ukoresheje nabi ibendera ry’Igihugu, utubahiriza Ibendera ry’Igihugu n’ukoresheje nabi uburenganzira bwo gutunga no gukoresha amabara y’ibendera ry’Igihugu.
TANGA IGITEKEREZO
Leave a Reply
Be the First to Comment!


text:
U Rwanda rwagiye rutegekwa n’abami batandukanye kuva rwabaho kugeza ubwo abanyamateka babagabanyamo ibyiciro bitatu bakurikije ibihe aribyo: Abami b’ibimanuka, abami b’umushumi n’abami b’ibitekerezo.Abami b’Ibimanuka ni abakomoka kuri Shyerezo, Abami b’umushumi ni abatazwi igihe bategekeye n’ibyabaye ku Ngoma zabo, naho Abami b’Ibitekerezo ni Abami bazwi neza igihe bategekeye n’ibyabaye ku ngoma zabo.
U Rwanda rwagiye rutegekwa n’abami batandukanye kuva rwabaho kugeza ubwo abanyamateka babagabanyamo ibyiciro bitatu bakurikije ibihe aribyo: Abami b’ibimanuka, abami b’umushumi n’abami b’ibitekerezo.Abami b’Ibimanuka ni abakomoka kuri Shyerezo, Abami b’umushumi ni abatazwi igihe bategekeye n’ibyabaye ku Ngoma zabo, naho Abami b’Ibitekerezo ni Abami bazwi neza igihe bategekeye n’ibyabaye ku ngoma zabo.
Abami b’Ibimanuka bahera kuri Shyerezo bakagera kuri Kazi. Naho Abami b’umushumi bahera kuri (...)
U Rwanda rwagiye rutegekwa n’abami batandukanye kuva rwabaho kugeza ubwo abanyamateka babagabanyamo ibyiciro bitatu bakurikije ibihe aribyo: Abami b’ibimanuka, abami b’umushumi n’abami b’ibitekerezo.
Abami b’Ibimanuka ni abakomoka kuri Shyerezo, Abami b’umushumi ni abatazwi igihe bategekeye n’ibyabaye ku Ngoma zabo, naho Abami b’Ibitekerezo ni Abami bazwi neza igihe bategekeye n’ibyabaye ku ngoma zabo.
Abami b’Ibimanuka bahera kuri Shyerezo bakagera kuri Kazi. Naho Abami b’umushumi bahera kuri Gihanga cyahanze Inka n’Ingoma bakagera kuri Cyilima I Rugwe. Abami b’Ibitekerezo ari nabo ba nyuma bahera kuri Kigeli I Mukobanya bakageza ku Mwami wa nyuma w’u Rwanda ariwe Kigeli V Ndahindurwa.Tukaba tugiye kubagezaho amateka y’Umwami wa mbere w’Umushumi, Gihanga I Ngomijana.
Gihanga Ngomijana (1091-1124)
Uyu mwami witwa Gihanga avugwaho byinshi kandi agafatwa nk’umuntu ngo wahanze u Rwanda. Gusa umuntu ashobora kwibaza niba mbere yaho nta Rwanda rwabagaho.
Iyo umuntu ahereye ku mateka y’abami b’ibimanuka bivugwa ko bakomoka mu ijuru, usanga bavugwa ko baba baramanukiye bwa mbere mu Mubari (mu Burasirazuba bw’u Rwanda ahitwa ku rutare rwa Kinani) aho baje basanga hatuwe kandi hategekwa muri icyo gihe n’uwitwa Kabeja wo mu bwoko bw’Abazigaba.Uyu Mwami witwa Gihanga niwe ntangiriro y’ubutegetsi bw’ingoma Nyiginya(fondateur de la dynastie) ni nawe washyizeho gahunda y’Igihugu gitegekwa n’Abami.
Mu ntangiriro z’ubutegetsi bwe, Gihanga nta ngoma yimanye, ahubwo yategekeshaga ibindi birango bibiri aribyo inyundo n’ikindi gikoresho cy’umuziki bita urusengo.Ibyo gushyiraho ingoma nk’ikimenyetso cy’ubwami ngo yaba yarabizaniwe n’uwitwa Rubunga nawe abikopeye mu bucurabwenge bwakoreshwaga n’abitwa Abarenge.
Abarenge bari Abasinga, aribo bitwaga Abasangwabutaka(bivuga abo Abanyiginya basanze bategeka) ngo akaba ari bo bari mu gihugu mbere y’uko iriya ngoma Nyiginya iza kurutegeka.Ingoma ya mbere yakoreshejwe n’ubutegetsi bwa Gihanga yahawe izina rya Rwoga bituruka ku ijambo ’kwogera’ cyangwa se ’kwamamara’.
Rubunga wayizaniye Gihanga ni we bakunze kwita Mwungura ari naho banakomerezaho bagira bati ni ’Mwungura wunguye ingoma ubwiru’, akaba akomokwaho n’umuryango w’Abatege bituruka ku izina ry’umwe mu bakurambere babo witwaga Nyabutege. Ikoreshwa ry’ingoma nk’ikimenyetso cy’ubwami bwa Gihanga ngo ntiryakuyeho burundu ikoreshwa rya biriya bimenyetso bindi byakoreshwaga mbere ari byo urusengo n’inyundo nk’uko amateka akomeza kubigaragaza.
Urugero rwatangwa nuko iyo i bwami bamenyeshaga icibwa ry’umuntu runaka cyangwa se umuryango runaka ariko mu buryo butari burundu bakoreshaga umurishyo w’ingoma, mu gihe iyo iryo cibwa ryemezwaga mu buryo bwa burundu baritangazaga bakoresheje urusengo.
N’ubwo hashidikanywa niba Gihanga ari we wahanze u Rwanda cyangwa atari we ngo ntibikuraho ko yaba yarabayeho kuko kubaho kwe kugaragarira ku kuntu uruhererekane rw’abamukurikiye mu butegetsi bamwubahiriza kandi ugasanga mu ntekerezo zose agarukamo nk’uko amateka abigaragaza.Iyo umwami runaka yageraga ku butegetsi yubakishaga ingoro ye, ariko ku ruhande agashyiraho n’ahagenewe kubahiriza umukurambere Gihanga ariho bitaga urukamishirizo.
Uretse n’ibyo kandi ngo aho umusezero (imva y’umwami) wa Gihanga wari ku gasozi ka Muganza ya Kayenzi ngo naho hakorerwaga imihango yo kumuterekera niba ari ko nabyita. Aha ngaha i bwami ngo bakaba barahoherezaga abiru bo kuhakorera imihango yabugenewe.Habaga indi mihango yamukorerwaga yari ishingiye ku nka ikaba yarakorwaga n’abo mu muryango bita Abaheka ; umutware wabo agatura i Runda ndetse akaba yarafatwaga nk’umwiru mukuru w’inka.
Ntawakwirengagiza ubwoko bw’Abatsobe nabwo ngo bukomoka kuri Gihanga, kuko ngo uwo bakomokaho witwa Rutsobe ari umuhungu yabyaye hanze. Uyu muryango nawo ukaba waraje kubahwa ibwami kubera imihango y’ubwiru wakoraga, dore ko ngo banagiraga ingoma yabo yitwa Rwamo naho umurwa baturagaho ukaba wari i Kinyambi muri Runda.Umuryango w’ Abatsobe wari ufite agaciro mu butegetsi bwite bw’igihugu kuko bari bashinzwe imihango y’ubwiru ijyanye n’umuganura bagatura mu karere k’u Bumbogo bakagira n’umutwe w’ingabo bayoboraga witwa Gakondo ukomoka kuri Gihanga.Ikindi kivugwa kuri Gihanga ni uko igihugu yategekaga cyarengaga imbibi z’u Rwanda tuzi ubu. Ibi bigashingirwa ku ntekerezo zigaragaza ko ubutegetsi bwe bwageraga hakurya mu burengerazuba bwa Congo aho bitaga mu Bunyabungo ndetse n’ahitwa Buhindangoma hakurya muri Rutshuru.
Ahandi hagaragara ibirari by’amateka bishobora kwemeza ko Gihanga yabayeho ni mu majyaruguru y’u Rwanda ahitwa Buhanga hagati ya Nyamutera na Nyakinama ku bazi amazina y’uturere twa kera.Aha hagaragaraga ibigabiro by’aho uyu mwami yari atuye ariko umuntu akaba atakwemeza ko ibyo bigabiro bigihari magingo aya kubera ibikorwa by’ubuhinzi n’imiturire.
Imwe mu mihango yakorerwaga muri aka gace ni iyakorwaga ku mfizi yitwa Rugira ngo yabanaga n’inka zitwa Ingizi nkuko uyu munyamateka abivuga.Iyi mihango ngo yaba ratangiye ku ngoma y’umwami Yuhi II Gahima ari nabwo umutwe w’ingabo zitwa Gakondo zatandukanaga n’izitwa Abangakugoma nyuma aba Bangakugoma bakoherezwa kuba hariya mu Buhanga.Undi murwa wa Gihanga uvugwa mu mateka, ni uwari ahitwa Nyamirembe cyangwa se Humure yo mu Mutara,aho uyu mwami ngo yaba yarageneye umuhungu we Kanyarwanda ngo azabe ari we umusimbura ku ngoma amaze gutanga.
Gihanga yarongoye Abagore benshi
Ikindi amateka garagaza, avuga ko Gihanga yagiye abyara abana batandukanye badahuje ba nyina kuko nawe yari afite abagore benshi nk’uko byari bisanzwe bimenyerewe mu Rwanda rwo ha mbere.
Umugore wa mbere wa Gihanga ari uwitwa Nyamususa akaba umukobwa wa Jeni uturuka mu bwoko bw’Abarenge akaba yarabyaranye n’uyu mugore Kanyarwanda Gahima (Wamusimbuye ku Ngoma), Kanyandorwa Sabugabo se wa Mushambo ukomokwaho n’ubwoko bw’ Abashambo( Wabaye Umwami wo mu Ndorwa) ndetse n’uwitwa Kanyabugesera Mugondo se wa Muhondogo sekuruza w’ubwoko Abahondogo(Bategetse u Bugesera ),ndetse na Nyirarucyaba umukuramberekazi w’ubwoko bw’Abacyaba (Bategekaga Ingoma y’u Bugara).
Gihanga yarongoye kandi Nyangobero ukomoka mu Bunyabungo(Intara ya Kivu y’Amajyepfo) barabyarana Kanyabungo Ngabo waje gutegeka mu Bunyabungo ndetse arongora na Nyirampirangwe babyarana Gashubi se wa Gashingo ukomokwaho n’abitwa Abashingo ndetse ngo babyarana n’undi mwana witwa Gafomo.
Gihanga yari afite undi mugore w’inshoreke witwaga Nyirarutsobe babyarana Rutsobe umukurambere w’abo mu bwoko bw’Abatsobe.
Bronze
Ibitekerezo
Murakoze cyane ariko turashaka hagati ya Gihanga na Kigeli I Mukobanya impamvu nta mateka yakurikiranywe atomoye? Kanda hano umusubize


text:
Louise Mukasekuru, umukobwa mugufi cyane wamamaye cyane mu mujyi wa Kigali aho benshi bakunda kumwita Nyampinga cyangwa “Miss”, agiye gukora ubukwe n’umusore wamwihebeye ariko avuga ko abantu bazagera mu bukwe bwe bafite ibyuma bifotora, azahita yiyambura agatimba agahangana nabo akabereka uwo ari we.
Mu mpera z’iki cyumweru gishize, nibwo uyu mukobwa yakorewe ibirori bizwi nka “Bridal Shower” bikorerwa abakobwa bagiye gushyingirwa, hanyuma mu minsi micye akaba azambikana impeta n’umusore bikundaniye, ariko ngo mu bukwe bwe yiteguye kuzahangana n’abashaka kuzafata amashusho cyane cyane abanyamakuru kuko atifuza ko ubukwe bwe buzavugwa cyane mu bantu.
Ubwo yaganiraga n’itangazamakuru, Nyampinga yanze kugira byinshi avuga ku bukwe bwe no ku musore bagiye kurushinga, gusa avuga ko atifuza kuzabona abanyamakuru cyangwa abandi bantu bafata amashusho ngo bazasakaze iby’ubukwe bwe.
Yagize ati: “Ninababona nkabona na camera tuzarwana, nzakuramo agatimba nkajugunye turwane, ntabyo nshaka njyewe. Umuntu witwa umunyamakuru cyangwa umuntu wa televiziyo cyangwa undi wese uzafata amashusho tuzagerana kure… Cyangwa ntabwo unzi? Icyo gihe muzamenya uwo ndi we.
Tariki 7 Mutarama 2017 nibwo Nyampinga azambikwa impeta n’umusore tutabashije kumenya amazina ye, n’uyu mugeni akaba avuga ko ntawe yabwira ibyerekeranye n’ubukwe bwe kuko ashaka ko buzaba mu muhezo w’abanyamakuru cyangwa abandi bashobora gufata amashusho bakayasakaza bakoresheje amatelefone cyangwa ibyuma byagenewe gufata amashusho.
Posted by Emmy kuri Rwandapaparazzi.rw Kigali
112,250 total views, 250 views today


text:
Girl:bite cherie waramutse neza
boy: meze neza
girl:arik usigaye waranyanze
boy:buryanawe warabibonye
girl: koko c?
Boy: Ujyawishuka ngo ndagukunda
ukundwa numutima wanjye wo uhora ugutekereza ugakundwa
namaso yanjye yananiye ngo atakubonye ntiyasinzira ugakundwa
namaguru yanjye ahora ambuzamahoro iyo tudaherukanye
nuko akanyuhura paka nkubonye ubwo urazi ukuntu amenyo
yanjye agukunda ngo ntashobora gusekera undi utari wowe
amatwiyo yenda kwigendera ngo ntabwo duhorana ngo ahore yumva
ijwi ryawe ubwo uzi ukuntu ubwonko
bwavuze ngo ninkunda undi buzabivuga
Uri uyu mukobwa warenzaho iki?
Ujya wishuka ngo ndagukunda
Girl:bite cherie waramutse neza


text:
Inkuru: Impanuka y’ubwato
Uwarokotse wenyine nyuma y’impanuka y’ubwato,yisanze ku kirwa kidatuwe wenyine. Yasengaga yinginga Imana ngo imutabare kandi buri munsi yageragezaga gushaka ubufasha mu buryo bwose ashoboye. Ariko nta numwe wabashije kuboneka ngo amufashe.
Arushye gutegereza,yubaka akazu gato k’imbaho ngo akabemo,anabikemo bike yari yasigaranye. Ariko umunsi umwe nyuma yo kuva gushaka ibyo arya asanga akazu ke kahiye kose kari kugurumanira hasi, umwotsi uri kuzamuka mu kirere. Kuri we Ibibi birenze ibindi byari byabaye, ni nkaho isi yari imurangiriyeho, ibintu byose yari atunze aho, kuva imbere n’inyuma yari abibuze. Agahinda n’umujinya biramwica,arataka ati”Mana,ni gute wankora ibintu nk’ibi koko?
Bukeye umunsi ukurikira,abyutswa n’urusaku rw’ubwato bwari buri kwegera ikirwa,bwari buje kumuha ubutabazi. Abaza abari baje kumutabara ati “ni gute mwamenye ko ndi hano?” Baramusubiza bati “twabonye ikimenyetso cyawe cy’umwotsi wakoze tuzana ubutabazi.”
Biroroshye gucika intege iyo ibintu biri kugenda nabi,ariko ntidukwiye gukuka umutima kuko Imana ikora mu buzima bwacu, no mu gihe cy’agahinda n’umubabaro.Wibuke ikindi gihe akazu gato kawe nigashya, Ntugaheranwe n’agahinda n’amaganya kuko biba ari ikimenyetso cy’umwotsi gihamagara Ubuntu bw’Imana.
Abaroma 8:28
Kandi tuzi yuko ku bakunda Imana byose bifataniriza hamwe kubazanira ibyiza,ari bo bahamagawe nkuko yabigambiriye.


text:
Abakora mu kigo cy’amakoperative basobanuriwe ibyiza byo kwizigamira
Yanditswe na MUTUNGIREHE SAMUEL
Bamwe mu bakozi bo mu biro n’abo mu buyobozi bw’Ikigo k’Igihugu gishinzwe guteza imbere amakoperative (RCA) basobanuriwe ibyiza by’umuco wo kwizigamira no gushora imari binyuze mu kigega RNIT Iterambere Fund, bamwe muri bo batangariza Imvaho Nshya ko iyo gahunda nziza ikwiye kugera kuri buri wese, nk’uko umuntu wese ashaka gukorana n’ibigo by’imari akanibuka kuzigama by’igihe kirekire nka bumwe mu buryo bwo gutegura ejo heza hazaza n’umuryango we.
Mu kiganiro Umuyobozi mukuru w’Ikigo k’ibigega by’ishoramari RNIT, Gashugi André yahaye abo bayobozi n’abakozi ba RCA, yasobanuye ko icyo kigega Leta yashyizeho muri Nyakanga 2016 gicunzwe neza kandi abashyizemo imigabane yabo bagira uruhare ku mafaranga yabo igihe cyose, ikirushijeho bakabona inyungu yayo uko agaciro k’umugabane kazamuka umunsi ku wundi n’uko amaramo igihe kugira ngo n’abandi banyarwanda bakomeze kumva akamaro k’umuco wo kuzigama.
Ati:“Kwizigamira ni byo bifasha abantu kugira ngo bakore ishoramari no kubaka ubukungu bwabo. Dukora mu buryo abantu bikusanyiriza hamwe noneho abantu b’inzobere bagacunga iyo migabane yabo mu buryo ibyara inyungu buri gihe.”
Bamwe mu bakozi ba RCA baganiriye n’Imvaho Nshya, bavuze ko kwizigama ari bumwe mu buryo bwo kureba kure igihe umuntu akeneye kubaho neza mu gihe kizaza.
Mbonigena Casmir yagize ati:“Iyo urebye mu murenge usanga Abanyarwanda hafi ya bose bari mu bigo by’imari, atari mu mirenge SACCO gusa ndetse no muri banki zisanzwe ndetse bikaba bifasha Abanyarwanda kwiteza imbere bigaca n’umuco wo kubika amafaranga mu ihembe kandi ubona buri wese ashaka kwiteza imbere bitewe n’uko yabitse amafaranga make make.
Nange ubwange hari icyo bimfasha, kuko iyo mbitse amafaranga make make nko mu gihe cy’umwaka hari icyo bimfasha ngatera imbere. Iyi ni politiki nziza izafasha Abanyarwanda gutera imbere kandi nihabaho gukomeza kuyicunga neza nk’uko ibindi bigo bicunzwe neza bizagira akamaro.”
Mu byifuzo bye, Mbonigena avuga ko ubukangurambaga bwakomeza kwibanda no ku rubyiruko rukunze kugaragaza ko rudafite imirimo amikoro n’abandi bumva ko kuzigama mu gihe kirekire bitinda.
Ati:“Urugero natanga nk’abantu bagiye muri gahunda ya “Igiceri Program”, batangiye batanga igiceri k’ijana cya buri munsi, iyo ukwezi gushize ayo mafaranga aba ari menshi noneho bikarushaho mu ighe cy’umwaka kandi mu by’ukuri ku munsi ayo mafaranga nta cyo ubona yakumarira nyamara mu gihe cy’umwaka usanga agize ikintu gikomeye yakumarira kigaragara, bongere imbaraga mu rubyiruko rwaba ururangije kwiga n’urutarize.”
Kayigamba Emmanuel na we ati “Kugira ngo abantu babyumve neza ni uko nk’abantu bahura n’abantu benshi, cyane nk’abayobozi mu nzego za Leta, nabo ubwabo ni uko babanza bagafata iya mbere kugira ngo iki gikorwa bakigire icyabo; niba nahembwe mbere yo kugira icyo nkora nkabanza nkavanaho ayo kuzigama bityo n’abo bajya guhugura bikabafasha kuko batanga ingero z’aho byabagejeje.”
Tariki ya 16 Gashyantare 2018 umugabane umwe wari ugeze ku mafaranga y’u Rwanda 113.60 uvuye ku 100 kuva ikigega cyatangizwa.
TANGA IGITEKEREZO
Leave a Reply
Be the First to Comment!


text:
Kigali: Huzuye inzu izakoreramo amagaraji yabaga mu gishanga
Yanditswe na MUGISHA BENIGNE
Koperative y’abakora umurimo w’ubukanishi mu Mujyi wa Kigali, bakaba bari bafite amagaraji mu gice k’igishanga, biyuzurije inzu bazakoreramo kuva mu ntangiriro z’ukwezi gutaha kwa kabiri, ikaba yuzuye itwaye miliyari 5 n’igice z’amafaranga y’u Rwanda.
Nk’uko bitangazwa na Perezida w’iyo Koperative “Ikerekezo” Sam Katwele, ngo igitekerezo cyo kubaka iyi nzu cyatangiye mu mwaka wa 2008, ubwo amagaraji yatangiraga kwirukanwa aho yakoreraga mu gishanga ndetse bikanababaza benshi kuko abakoreragamo bari bamaze kuhamenyera no kuhabona abakiliya babagana baje gukoresha imodoka zabo.
Ati “Impinduka ntizoroha ariko buriya ziba nziza, twakuwe mu gishanga aho twakoreraga tutabyumva tutanabishaka, ariko nyuma twaje gutekereza icyo gukora, twiyambaza Leta iradufasha, none dore amazu y’ubucuruzi bw’ibikoresho by’imodoka n’igaraje tumaze kuzuza, ni iterambere kuri twe no ku gihugu.”
Katwele avuga ko ibyo bagezeho babikesha imiyoborere myiza y’igihugu kuko nyuma yo kuva mu gishanga bicaranye n’Umujyi wa Kigali bawubwira ko bifuza kubona aho bubaka inyubako zirambye zizakoreramo amagaraji, maze ubuyobozi bubashakira ikibanza cyo kubaka giherereye munsi y’aho amagaraji yari yimuriwe.
Ati “Iki kibanza twubatsemo ni icyo tahawe n’Umujyi wa Kigali, tubasha kwimura abaturage bari bahatuye turanabishyura, nyuma yo guhabwa icyangombwa n’Umujyi wa Kigali dutangira kubaka.”
Inzu izakoreramo amagaraji yubatse ku buso bwa hegitari 3, ikaba ifite imiryango 350 ishobora gukoreramo ubucuruzi bunyuranye n’igice kizakoreramo amagaraji.
Umuyobozi wa Koperative Ikerekezo yemeza ko abazakorera muri iyi nzu ari abanyamuryango b’iyi Koperative n’abanyamigabane bayo ariko ko n’abandi bose bazashaka kuyikoreramo bazahabwa ibibanza byo gukoreramo bishyure.
Ati “Abanyamuryango ba Koperetive Ikerekezo bazakorera muri iyi nzu bazishyura nk’abanyamuryango ariko n’abandi bazaba bashaka kuyikoreramo bazishyura hakurikijwe ibiciro twashyizeho nk’abanyamuryango, ariko ntibiri kure y’ibiciro byashyizweho n’Umujyi wa Kigali kuri metero kare imwe.”
Akomoza ku biciro, Katwele yavuze ko metero kare imwe ikodeshwa amadorali ya Amerika 30 angana n’amafaranga y’u Rwanda 25 740, bityo ikiguzi cy’ubukode kikazaba giterwa n’ubuso umuntu yasabye.
Abajijwe niba inguzanyo bafashe bashobora kuzayishyura neza bidasenye koperative, Katwele yavuze ko nta kibazo cyo kwishyura inguzanyo gihari kuko bamaze imyaka 3 bayishyura, bakaba bazanakomeza kuyishyura kugeza irangiye.
Ati “Ibyo si ikibazo kuri koperative yacu, twatangiye kwishyura inguzanyo tugitangira kubaka, imyaka itatu irashize, ubu turangije inzu ikaba igiye gutangira kwinjiza ni bwo twazananirwa kwishyura? Oya tuzayishyura neza kandi ntibizasenya koperative yacu kuko twishyize hamwe tuzi icyo dushaka tuzakomeza tugiharanire.”
Katwele yasoje asaba abafite amagaraji mu gice kitemewe gukoreramo k’igishanga cyangwa se mu manegeka kuvayo bagafata ibibanza byo gukoreramo muri iyi nzu kuko ibyo Leta ibashishikariza ari ibyiza atari ibibi, cyane ko aho bakorera akenshi habateza igihombo mu gihe cy’umwuzure uturutse ku mvura nyinshi, aho gutera imbere bagasubira inyuma.
Rwomushana Augustin, ni umuyobozi mu Mujyi wa Kigali ushinzwe imyubakire n’iterambere, ashimira abanyamagaraji bishyize hamwe bakubaka inzu izakoreramo amagaraji, avuga ko ari iterambere kuri Koperative yabo rikaba n’iterambere ry’abakora umurimo w’ubukanishi.
Ati “Iyi koperative igeze ku gikorwa k’indashyikirwa nyuma yo kuvanwa aho bakoreraga kandi bari bakunze, bakahava baseta ibirenge, ariko bigaragara ko impinduka kuri bo zabaye nziza kuko bakomeje kwagura ibitekerezo bagakora igikorwa nk’iki.”
Bamwe mu bakozi b’amagaraji baganiriye n’Imvaho Nshya bishimira ko bagiye kubona aho bakorera harambye, bakava mu gishanga no mu manegeka bakoreragamo, bagakomeza kwiteza imbere.
Bizimana Damas ni umwe mu bakozi ba rimwe mu magaraji yakoreraga mu Gishanga, aravuga ko mbere bibazaga aho bazajya gukorera nyuma yo kuva aho bari bamenyereye, ariko akaba yemeza ko noneho abona neza ko aho abanyamagaraji bagana atari habi, ko ahubwo ari aheza bitewe n’inzu nziza bagiye gukoreramo kandi hafi y’aho abakiliya babo bari bamenyereye.
Iyi nzu izakoreramo amagaraji iherereye mu Murenge wa Gatsata, Akarere ka Gasabo ho mu Mujyi wa Kigali, hafi y’Ikiraro cy’umugezi wa Nyabugogo, ahagurirwa umuhanda ugana mu bice bya Gicumbi na Gatuna.
TANGA IGITEKEREZO
Leave a Reply
Be the First to Comment!


text:
Wednesday, April 26, 2017
MUGIHUGU CY'ABIDISHYI SHITANI YIMITSEMO UMWAMI WATEYE AGAHINDA NABANYAMAKURU NKUKO TUBIBONA KUMAFOTO AKURIKIRA
By BYIRINGIRO EVODE
Burya rero igihugu cyagushije ishyano ngo ninkoko zivukana amaguru ane. Mbere yuko FPR Itera urwanda Bikiramariya yirirwaga abonekera abanyarwanda abinyujije kubana babakobwa bigaga IKIBEHO muri Kibeho Groupe Scolaire uwambere wabonekewe yari Umwana wumukobwa wakomokaga IKIBUNGO mugisaka witwaga.ALPHONSINE MUMUREKE..yabonekewe nuko aza gutumwa kubanyarwanda ko bagomba kwihana bagahindukira bakareka imigambi yabo mibisha balimo gutegura. Muzi neza ko abantu benshi bagiye muri FPR baturutse iyo za Kibeho, Nyanza, Kabwayi, na Rwamagana. Muribuka neza ko abesnhi mubantu bazanye Inyenzi mugihugu bakazihisha ngo ni Abihayimana barabapadiri nababikira abenshi babatutsi basengeraga murizo nsengero navuze kare. Iyi nimwe mumpamvu Nyamukuru Imana yatumaga ababonekerwa ngo baze baburire abantu bakoraga ayo mahano kugirango bareke inzira mbi bahindukire. Mubantu bambere barwanije ibonekerwa ni FPR yararipinze cyane kuko yariziko Bikiramariya aribo yabwiraga. Ndetse FPR yhageze naho ituma bamwe mubabonekerwa bibinyoma ibatoza ukuntu bazajya bifata kugirango bayobye abantu maze ibyamabonekerwa bize gupingwa. Ariko nyine gahunda z Imana ntizibamo kidobya muri bamwe bari batumwe kuba Ababonekerwabinyoma baje gutahurwa nkuko namwe muraza kubyobonera kuriyi video iri hano hazi.
Ibinyoma bya FPR sibyanone. Nubwo ikomeje guhohotera Abanyarwanda ibajyana kubahanagura ubwenge mubyo yita Amatorero byatangiye nkingando igira ngo yibagize abanyarwanda Ubugome yadukoreye iticira abavandimwe ababyeyi nabana. Ikomeje igipindi cyayo ijyana abakozi bose bo mugihugu mumagando atagira bwakeye bute. Abanyarwanda bose barambiwe imyaka makumyabiri byingoyi nigitotezo cyumwanzi wacu wa kera FPR nabambari bayo. Waba umututsi cg se umuhutu Abanyarwanda twese turambiwe uyu mwanzi wamahoro wigisambo nigisahiranda rurya ntiruhage maze rukarya akaribwa nakataribwa. Muzi uburyo Bwana Rwabujindiri yishe bene wabo babatutsi ndetse agakubita amasasu abatutsi bingeri zose harimo abamufashije kwica abahutu nkabitwa ba Col KAREGEYA, General KAYUMBA NYAMWASA, Umucuruzi RWIGARA ASINAPOL, Nbandi batutsi benshi ubu balimo kurindagirira iyo mubuhungiro. Abanyamukuru rero ngo nibo batahiwe bambikwa imyenda yagisirikali kungufu mze bagateshwa imirimo yabo ngo bagiye mungando. Kuraya mafoto mubona hasi aha harimo abatutsi nabahutu ariko urabona ko bose bishwe nagahinda kimwe kuko bazi neza ko umwanzi atakiri umuhutu cg umututsi ahubwo ko umwanzi wacu ari wamwanzi wacu wakera cyane ariwe FPR na PAUL KAGAME....Urabona ko agahinda ari kenshi....
Subscribe to: Post Comments (Atom)


text:
Kuwa 18/11/2017 mu mu rwego rwo gukurikirana imikorere y'itorero ku mudugudu hashingiwe ku masibo hashyizweho, mukarere ka NGORORERO mu murenge wa Bwira kuva saa 05h00' za mu gitondo abaturage bazindukiye muri sport ya bose aho baturuka mu masibo atandukanye muri buri kagari baza kuri mucaka bagahurira ku kibuga cya Bungwe bagakora imyitozo ngororamubiri.
Nyuma bongeye kwibutswa akama...ro k'itorero ku mudugudu bibutswa kugira indangagaciro na kirazira(kugira isuku ku mubiri mu rugo,kwita ku bana hirindwa imirire mibi,abana bose bakagana ishuli, kwirinda amakimbirane mu ngo no kwitabira gahunda za Leta.
Igikorwa k itabiriwe na gitifu w'umurenge wa Bwira, ba gitifu b'utugari ,abakozi b'umurenge, umukozi w'akarere ufite mu nshingano umuco na sport. Hari n'abanyamahanga 8 b'abafatanyabikorwa bubaka ikiraro cyo mu Kirere gihuza imirenge ya Ndaro na Bwira. Umuyobozi w'akarere wungirije ushinzwe ubukungu madame KANYANGE CHRISTINE nawe yihatanije n'abaturage b'umurenge wa Bwira .Yibukije abaturage akamaro k'itorero ku mudugudu ,impamvu yo kuba bari mu masibo icyo bizafasha muri izi ndangagaciro. Bibukijwe kandi inshingano z'intore yo ku mukondo n'iyo ku ruhembe rw'iburyo n'ibumoso. Igikorwa cyasojwe 06h00. Iyi gahunda ikorwa kuwa mbere,kuwa gatatu no kuwa gatanu no kuwa gatandatu.


text:
Nitwa Nikuze Emelyne, ndi umukobwa w’imyaka 27, ntuye mu ntara y’Amajyepfo nkaba nifuza umusore tubyumva kimwe, nyabuneka sinshaka abantesha umutwe kuko ntabwo nshaka ugamije ubusambanyi.
Si mvuze ngo ndashaka umusore usa utya cyangwa ukora iki cyangwa kiriya, icyo nshaka ni umusore ufite gahunda yo gukunda apana ibyo gukina cyangwa gushurashura, anyandikire kuri Email.y’iki kinyamakuru. ni Rwandapaparazzi@gmail.com abahakora bazaduhuza.
Njye ndi umukobwa w’imibiri yombi, si ndi mugufi kandi sinzi na muremure, ndaringaniye, mfite ibiro 61, nsa nkubyibushyeho igice cyo hasi, narangije amashuri yisumbuye ubu mfite akazi.
Uwumva afite gahunda singombwa ko ampamagara, andika nimero yawe muri comment cyangwa Email yawe, watsapp njyewe ndakwihamagarira. Murakoze!
Posted by Kawera Ronald kuri Rwandapaparazzi.rw UG
136,990 total views, 200 views today


text:
P Square yasenyutse ikagaruka ivuguruye irateza urujijo mu bafana
Nyuma yo guhumuriza abafana ko P Square igiye gusubirana, Peter yagaragaye akora igitaramo cya wenyine i Dubai.
Ibi bije nyuma y’aho Peter Okoye ari we mpanga nkuru muri babiri bahoze bagize P Square, ahinduye izina akiyita Mr P. Mu minsi yashyize kandi yashyize hanze, ku giti cye, indirimbo zirimo nk’iyitwa “Look into my eyes.”
Peter wakoze igitaramo nk’umuhanzi ku giti cye tariki 7 Mata 2016, i Dubai, yagize ati “Ni amategeko mashya y’itsinda agiye kujya yemerera buri umwe muri twe kuririmba wenyine mu gihe abyifuje. Ni byo twabonye byahesha amahoro umuryango.”
Murumuna we Paul we ati ”Turabinginze mukomeze kudushyigikira buri wese mu byo arimo, nyamara ntibizatubuza kujya tunakorera hamwe nk’itsinda. Turacyari hamwe, turacyari umuryango.”
Gutandukana kwa P Square kwavuzwe cyane mu minsi yashize ni ko kwatumye mukuru wabo wari umujyanama wabo muri muzika, Jude Okoye, yegura ku mirimo ye.
Isoko y’ubwumvikane buke hagati y’aba basore bakunzwe bikomeye muri Afurika, ntivugwaho rumwe na na benshi.
Bamwe bakeka ko byatewe n’uyu mukuru wabo, Jude Okoye, wakundwakazaga Paul muto muri bose. Yanamugaragarizaga ko impanga nkuru Peter ntacyo amarira itsinda mu bijyanye no kuririmba, cyane ko we yari umuhanga cyane mu byo kubyina.
Hari n’amakuru ahwihwiswa ko nyina ubabyara, yaba yarapfuye azize ko aba basore bamutanzeho igitambo mbere gato yo kwamamara bakorana n’abahanzi nka Akon na Rick Ross.
Aba basore bigeze gutaramira Abanyarwanda kuri Stade Amahoro mu Ukuboza 2012 mu ndirimbo zibyinitse nka “Alingo”.
Aya makuru yose n’imikorere mishya bavuga ko bagarukanye, benshi ntibabishira amakenga. Ikibazo gikomeye kiragira kiti ”Ese P Square izongera kubaho? ”
Dukurikire ukanda kuri Like
Ibitekerezo ( 4 )
abavukana niko bama nimubark rro bazovyihrza bo nabo (pro)
Paul Ararenze Man Arabyina Kbs Icyongeye Asa Na Usher Big Up kuli Kigalitoday!
abo bahungu nibakure abantu murujijo.
Ino nkulu yababavandimwe irababaje pee ! None koko nimamo bitangiye akabura ntikaboneke nkigitambo cyumuziki wabo bwite nishyano kbs nukuli uwo mubano imana ntikawuh’amaholo